
Dag én: Et særdeles usannsynlig drapsoffer

I

Jeg har i tankene stått og ventet akkurat her hver kveld i flere uker. Nå, mandag 24. april 1972, er første gang jeg gjør det i virkeligheten også.

Armbåndsuret mitt viser ti på elleve. Kvelden er mørk og litt våt. Regndråpene i luften øker ytterligere min spenning. Da jeg gikk hjemmefra var jeg fortsatt i tvil om jeg kunne gjennomføre dette. Men idet jeg endelig sto her alene i regnet var all tvil som blåst bort. Den formuleringen var mer fiks enn jeg først forsto selv. Jeg ler litt for meg selv. Har alltid visst at jeg er skarpere enn folk flest aner.

Veien er på kveldstid enda mindre trafikkert enn jeg trodde. Jeg har stått her og ventet i snart ti minutter uten å se et menneske, og bare to personbiler har kjørt forbi. Ingen kommer til å se oss når det skjer. Regnet vil vaske vekk de få sporene jeg etterlater meg her i veikanten.

Spenningen sitrer i hele kroppen nå. Jeg som ellers kan kjenne meg lett døsig selv på formiddagen, kjenner meg i denne sene kveldstime mer våken enn noensinne. Jeg ville gjort dette i kveld selv om jeg visste at jeg ikke kunne slippe unna med det i morgen. Det kjennes stadig mer som en plikt, et slags instinkt jeg alltid har båret i meg. Eller kanskje mest som et gudegitt oppdrag jeg bare må utføre før jeg kan gå tilbake til mitt hverdagslige liv. Det gjelder først bare  å være sterk nok til å gjennomføre det. Etterpå gjelder det bare  å være kjapp og klartenkt nok til å unnslippe.

Jeg kan fortsatt ikke se noen i kveldsmørket, men hører skrittene hennes nå. Helt siden mine tidlige barneår har jeg hatt både en uvanlig skarp hørsel og en svært god hukommelse for ulike skritt. Da jeg var to år, kunne jeg kjenne igjen mine besteforeldres skritt på gaten fra balkongen utenfor tredje etasje i bygården hvor de bodde. Nå har jeg for lengst gjenkjent disse. Det er skrittene til den unge kvinnen jeg venter på. Hun er vakker, men kald. En kvinne med varm pust, men et hjerte av is. Hun er en av dem som liksom tilfeldig glemmer å kneppe øverste knapp i blusen, og som liker at menn ser det, men som aldri har tenkt å la dem få se noe mer.

Jeg står her for å drepe en av de kvinnene som bare elsker seg selv. Jeg tenker at hun derfor ikke fortjener livet hun har fått. Men jeg er fullt klar over at dette egentlig ikke handler om henne –bare om meg og mine egeninteresser. Iså måte har jeg for lengst avslørt meg selv. Det gjenstår å se om noen andre kan gjøre det.

Jeg har flere ganger, senest på fredag, hørt henne si at hun nesten alltid går forbi her mellom kvart på elleve og fem på elleve mandager. Hun kommer visst litt sent i kveld. Folk nå for tiden, særlig unge kvinner, er så upålitelige slik. Klokken er tre minutter på elleve og hun har ikke kommet. Men nå hører jeg lyden av hennes raske skritt. Der er hun endelig synlig i mørket, knapt tyve meter unna.

Nå saktner skrittene farten –fordi hun ser at jeg står her og holder ut hånden foran henne.

Jeg har for flere uker siden forutsett hva som kommer til å skje videre. Nå kommer hun først til å stanse helt opp. Hun kommer først til å føle uro og lure på hva som skjer. Deretter vil hun kjenne meg igjen. Da vil hun først slappe av litt, og kanskje til og med verdige meg noen tomme og overbærende ord. Jeg har oftest tenkt at hun ganske fantasiløst vil spørre hvorfor jeg står her. Deretter vil alvoret med ny og større gru gå opp for henne –når hun er nær nok til å se det nye uttrykket i øynene mine. Hun vil raskt forstå hvorfor jeg står her. Det vil likevel være for sent.

Hun er høyere enn meg. Det kjennes ofte som hun ser nedlatende på meg når vi møtes. Men jeg er både mye sterkere og bedre forberedt. Jeg vil ha lagt hendene rundt den myke hvite halsen hennes før hun rekker å skrike eller gjøre motstand. Etterpå skal jeg bare klemme til. Klemme og klemme, så hardt og så raskt som jeg klarer, til hun ligger her død for mine føtter. Deretter kan jeg rolig gå bort og gjemme meg blant alle andre i storbyens mylder.

Der stopper hun. Jeg tar to skritt frem mot henne og ser opp, slik at hun kan se ansiktet mitt.

«Er det deg? Hvorfor står du her ute så sent på kvelden?», sier hun.

Stemmen hennes er mindre overbærende og mer engstelig enn jeg har ventet. Den gir meg en liten sympati for henne –og en siste liten tvil om dette. Vi ser på hverandre et øyeblikk. Men det er for sent –både for henne og meg. Jeg ser at hun forstår i samme sekund som hendene mine skyter ut mot henne.

Hun skriker ikke. Blir bare stående der lydløs og handlingslammet, mens hendene mine strammer seg rundt halsen hennes og klemmer stadig hardere til. Noen sekunder kjenner jeg den varme pusten hennes mot min. Deretter bråstopper den. Hun faller plutselig, litt raskere enn jeg ventet.

II

«Agnes Halvorsen», sa jeg.

Ingen av de to andre sa et ord til svar. Klokken var fem på tolv, luften var fylt av regn og stemningen var blytung ute i veikanten ved Hovseter.

Konstabelen på min høyre side kastet et raskt blikk på studiebeviset i hånden min og nikket samtykkende. Det sto «Halvorsen, Agnes» med store blokkbokstaver. Bildet viste kvinnen som lå her livløs mellom oss i veikanten. Tungen man ikke så på bildet, var nå lett blålig og stakk ut av munnen. Det skulderlange lyse håret og de blå øynene var imidlertid de samme, korset i halskjedet var det samme –og hun hadde den samme røde lille føflekken øverst på det høyre kinnet.

Agnes Halvorsen lå utstrakt på ryggen ved veikanten, og stirret på oss med vidt oppsperrete øyne. Hun var barhodet og iført en lang grønn regnfrakk. Like under den skimtet man et sølvkors i halsgropen, og lenger ned en hvit bluse. Under regnfrakken skimtet jeg et legglangt svart skjørt. Den døde kvinnen i veikanten måtte ha vært en uvanlig høy og sannsynligvis også uvanlig vakker ung kvinne. Jeg tenkte at et eller annet var galt med påkledningen hennes, men klarte irriterende nok ikke å forstå hva.

Agnes Halvorsen var ifølge studiebeviset i gang med fjerde avdeling på Menighetsfakultetet og skulle fylt 22 år i neste måned. For litt over en time siden hadde hun drukket te, og snakket om studiene og livet hjemme hos sin beste venninne, slik hun pleide å gjøre nesten hver mandag. For vel en halv time siden hadde venninnen funnet henne død. Det var tre kvart kilometer tilbake til venninnens barndomshjem –og bare vel en halv kilometer unna avdødes eget hjem. Hun var blitt liggende død igjen i kveldsmørket her, med bloduttredelser rundt halsen som tydet på at hun var blitt kvalt.

Det var alt jeg foreløpig visste om Agnes Halvorsens liv og altfor plutselige død.

«Jeg skulle ha flyttet hjemmefra i mars. Da ville Agnes vært i live nå. Men det var ikke min skyld. Det ble ikke noe ledig i studentbyen før i mai», sa den mørkhårede unge kvinnen som sto der på den venstre siden av meg. Nora Jensen hadde hun sagt at hun het. For meg selv kalte jeg henne enn så lenge bare for bestevenninnen. Hun virket som en snill og genuint sørgende bestevenninne.

Jeg tenkte at det måtte være hardt for den unge Nora å leve videre med den fatale betydningen den utsatte flyttingen hennes nå hadde fått. Høyt sa jeg selvsagt bare at hun jo ikke kunne ane dette og ikke måtte laste seg selv på noen måte. Hun svelget og nikket, men svarte ikke.

Tausheten kjentes etterpå stadig mer lammende. Jeg fulgte opp med et spørsmål om det altså var ti på elleve hun hadde sett avdøde Agnes Halvorsen for siste gang.

Bestevenninnen nikket takknemlig og nesten ivrig.

«Ja, det var nøyaktig som jeg sa. Vi pleide å avslutte like etter halv elleve, men hadde det så hyggelig at vi ble sittende til ti på elleve i kveld. Agnes selv var aldri urolig for disse sene spaserturene. Hun visste at jeg er litt mer nervøs av meg, så hun ringte alltid med en gang hun var trygt i hus hjemme på presteboligen. Hun var i god form og gikk raskt, så det pleide ikke å ta mye over ti minutter fra hun gikk ut døren til telefonen ringte. Du kan tenke deg hvordan frykten min steg da klokken ble både fem over og ti over elleve uten at telefonen ringte.»

Jeg kunne tenke meg det –og nærmest følte hvordan venninnens frykt igjen steg da tausheten kom tilbake. Derfor ba jeg henne om å fortelle hvordan hun fant avdøde.

«Tolv over elleve ringte jeg to ganger, men uten å få svar. Storebroren hennes flyttet ut i fjor og foreldrene er bortreist noen dager, men jeg ble engstelig da Agnes ikke tok telefonen selv. Etter den andre oppringningen kastet jeg på meg jakken og løp ut. Jeg fant henne her noen få minutter senere. Hun lå livløs med tungen ut av munnen og øynene hennes så rett på meg uten liv. Jeg ble med skam å melde grepet av frykt for mitt eget liv, så jeg kastet meg rundt og løp tilbake som om jeg hadde den onde selv i hælene. Jeg ringte politiet så fort jeg var i hus.»

Hun hadde fortalt nøyaktig den samme historien en gang før, og den hang fortsatt godt sammen. Venninnen hadde virket både andpusten og skremt da hun ringte hovedpolitistasjonen like før halv tolv, men hadde likevel vært forbilledlig klar på hva hun hadde sett hvor.

Jeg sa til venninnen at hun hadde håndtert tragedien svært godt og at ingen kunne gjort det bedre. Deretter ba jeg henne likevel forsøke å tenke etter en gang til om hun hadde sett eller hørt noen andre mennesker ute da hun fant avdøde.

Hun ristet igjen på hodet.

«Jeg har stått her og tenkt på det hele tiden. Jeg var redd da jeg løp ut og livredd da jeg løp hjem igjen… Men jeg verken så eller hørte noen andre.»

Fortsatt hørtes det svært troverdig ut. Uansett om Agnes Halvorsens morder hadde stått her og ventet eller kommet gående mot henne, hadde han neppe blitt her lenge etter ugjerningen. Morderen hadde etter alt å dømme gjennomført drapet akkurat her jeg sto nå, like før klokken elleve. Deretter hadde han vært dyktig eller heldig nok til å komme seg usett unna før venninnen dukket opp her vel et kvarter senere.

Jeg hørte min egen stemme spørre om det hadde vært noen uro å spore hos Agnes. Hadde venninnen merket noen bekymring for en nåværende eller tidligere kjæreste, eller for en uønsket beundrer?

«Nei nei, da ville jeg ikke latt henne gå ut alene. Agnes hadde ingen kjæreste, og har hva jeg vet aldri hatt noen heller. Hun var strengt oppdratt og skikkelig slik. Ikveld var hun som vanlig. Hun gledet seg til morgendagen og engstet seg bare for neste ukes eksamensoppgaver.»

Stemmen holdt på å briste da hun sa de siste ordene. Etterpå ble det stille igjen. Jeg lurte på om Agnes Halvorsen hadde sett ansiktet på sin morder i kveldsmørket –og på om hun i så fall hadde kjent ham igjen. Det siste kunne i tilfelle gjøre oppklaringen mindre krevende, men lett ville den neppe bli uansett. Regnet hadde tiltatt ytterligere mens vi sto her, og jeg så ingen grunn til å tro at denne gjerningsmannen hadde vært hjelpsom med å etterlate seg tekniske spor.

Håndvesken til Agnes Halvorsen lå ved siden av henne på bakken. Lommeboken holdt jeg i hånden. Foruten studiebeviset og et månedskort for Oslo Sporveier, inneholdt den to femtilapper, tre tikronesedler og to kronestykker. Det var litt flere kontanter enn en ung kvinne vanligvis ville gå rundt med, men ikke noe oppsiktsvekkende høyt beløp.

Ingenting tydet på at Agnes Halvorsen hadde hatt økonomiske bekymringer. Ei heller var det grunn til å tro at et ransutbytte hadde vært noe medvirkende motiv for gjerningsmannen.

Håndvesken inneholdt bare en lommebok, to leppestifter, et lommetørkle og et nøkkelknippe med to umerkede nøkler. Samt en liten papirbit, rundt tre centimeter lang og to centimeter bred. Jeg ble stående og se på den. Det var et tegnet bilde med skarpe kanter, etter alt å dømme klippet ut av en bok.

«Vet du om hun brukte å gå rundt med denne?», spurte jeg og holdt papirbiten opp for venninnen.

Hun stirret på den noen sekunder, og ristet deretter raskt på hodet.

«Nei, den der –har jeg aldri sett før, og jeg har vanskelig for å tro at det var noe hun gikk rundt med. Agnes var svært ryddig, og kastet alle løse papirbiter og lapper hun ikke lenger hadde bruk for. Det var ingen barn i familien, så hun leste ikke barnebøker. Hun var ikke spesielt interessert i dyr heller, i hvert fall ikke i insekter. Nei, det virker usannsynlig at hun gikk rundt med et slikt bilde på seg.»

Jeg ble stående og se på den lille tegningen av en brun maur, med en merkelig sikker følelse av at dette tilsynelatende udramatiske funnet kunne få stor betydning for mordsaken. Enten hadde 21 år gamle Agnes Halvorsen, av foreløpig uforståelige årsaker, plutselig begynt å gå rundt med et utklipt barnebokbilde av en maur. Eller så hadde morderen, av foreløpig enda mer uforklarlige årsaker, lagt det igjen i håndvesken hennes.

Mens vi sto der, gikk det plutselig opp for meg hva som var feil med avdødes påkledning. Under regnfrakken var blusen skjevt kneppet. Det stemte dårlig overens med mitt inntrykk av avdødes personlighet. Jeg spurte raskt venninnen om blusen hadde vært skjevt kneppet en time tidligere også.

Nora Jensen hev etter pusten og vaklet  et øyeblikk, men holdt seg på bena og snakket fortsatt kontrollert da hun fortsatte.

«Nei, det er jeg nesten helt sikker på at den ikke var. Agnes hevdet at hun ikke pustet fritt med stramt kneppede bluser i varme rom, og gikk derfor noen ganger med den øverste knappen åpen. Jeg har aldri sett henne med en skjevt kneppet bluse, og er nesten helt sikker på at hun heller ikke hadde det i kveld. Vi satt like overfor hverandre, så det ville jeg nok både lagt merke til og sagt fra om.»

Vi ble stående der alle tre og se ned på den døde kvinnen og hennes skjevt kneppede bluse. Bestevenninnen hikstet lavt.

Konstabelen kom meg uventet til hjelp. Han bemerket at det ikke var spor etter noen kamp og at skjørtet jo var på henne, slik at det neppe var noen større dramatikk i det med blusen.

Jeg sa meg  enig i det. Nora Jensen sa ikke noe mer, men pustet litt jevnere etterpå. Avdøde Agnes Halvorsens skjevt kneppede bluse ble likevel et nytt lite mysterium i mysteriet, noe som ytterligere økte min uro.

III

Klokken halv ett var åstedet sperret av, og både ambulansen og åstedsgranskerne var ankommet. Jeg etterlot konstabelen som vakt, og kjørte selv bestevenninnen til hennes hjem. Hun takket pent for det, og så seg to ganger rundt før hun låste seg inn i huset. Dørklinken beveget seg etterpå tre ganger, åpenbart fordi hun ville forsikre seg om at døren var låst. Jeg tenkte at Nora Jensen nok alltid hadde vært den litt kortere og litt mer nervøse bestevenninnen sammen med avdøde Agnes Halvorsen, men at hun likevel hadde vist seg sterk og handlekraftig i kveld.

Etter at hun var forsvunnet inn i huset, ble jeg sittende alene igjen i bilen noen minutter. Deretter kjørte jeg forbi åstedet og til presteboligen dit Agnes Halvorsen hadde vært på vei.

Ingen åpnet da jeg ringte på dørklokken, men en kuppellampe lyste opp trappen utenfor presteboligen på Hovseter. Det var en stor og staselig brun trevilla, med en for årstiden uvanlig grønn og velholdt hage. Her bodde ifølge navneskiltet ved dørklokken Valdemar, Henriette, Helmer og Agnes Halvorsen. Det stemte ikke lenger. Å stå der alene med skiltet kjentes beklemmende.

Det kjentes ikke mindre beklemmende å låse meg inn ved hjelp av avdødes nøkkelknippe. Jeg sa til meg selv at det var min plikt å sjekke om det kunne være ferske spor å finne i avdødes hjem. Den største nøkkelen gned knirkefritt rundt i låsen.

Presteboligen var nesten irriterende ryddig og harmonisk. De bortreiste foreldrene hadde tydeligvis hengt alle ytterklær de ikke tok med seg inn i garderobeskapet før avreise. På knaggene i yttergangen hang bare en enkel gul sommerjakke. Etter alt å dømme hadde den tilhørt Agnes Halvorsen selv. Om hun nettopp hadde tatt den frem for sommeren eller om hun hadde byttet den ut med regnfrakken i kveld, kunne jeg ikke vite. Et ubehagelig syn var det uansett. Dette var sommerjakken tatt frem for en ny sommer som eieren nå aldri ville få oppleve. Jeg tok av skoene i gangen og gikk videre inn i sokkelesten.

Et enkelt utslag av en mer barnslig side hos avdøde fant jeg i annen etasje. «Agnes’ dronningrike!» sto skrevet med en blanding av røde, grønne og blå tusjbokstaver på døren til et av soverommene der. Det var etter alt å dømme et skilt hun hadde hengt opp i barneårene, og senere latt bli hengende.

Rommet bak skiltet tilhørte imidlertid nå en voksen og seriøs kvinne. På skrivebordet lå en norsk bibel, sammen med to tyske teologibøker hvis lange tittel jeg nok ville slitt med å uttale riktig. Bokhyllen inneholdt bøker fra ulike fag på gymnaset, samt pensumbøker fra forberedende og teologi. Foruten en barnebibel var det ikke noen barnebøker å se der –ei heller noen bok om maur eller andre kryp.

Sengen var sirlig oppredd med rent sengetøy, og på nattbordet var det ikke så mye som et støvkorn å finne. Hvis Agnes Halvorsen hadde hatt noen forbilder, hadde ingen av dem fått plass på veggene hennes. Det hadde heller ikke eventuelle hemmelige forelskelser. Det ene fotografiet var et konfirmasjonsbilde, hvor en yngre Agnes i bunad smilte fornøyd til fotografen mellom et par runde foreldre og en mørkhåret storebror. Det andre var et klassebilde fra gymnaset hvor jeg foruten Agnes Halvorsen selv bare gjenkjente venninnen Nora Jensen. Jeg fant det illustrerende at Agnes var høyest og Nora lavest på jenterekken, og at Agnes også raget høyere enn flere av guttene.

Skrivebordsskuffene viste seg å inneholde kronologisk arkiverte notater fra foredrag og seminarer. Et vitnemål fra artium viste oppsiktsvekkende høye karakterer, men ga meg ellers ikke noe av interesse.

Jeg visste ikke helt selv hva jeg hadde håpet å finne da jeg åpnet skrivebordsskuffene, men fant det uansett ikke. Her var ingen hemmelige kjærlighetsbrev og ingen mystiske bilder av ukjente personer. Det var kort sagt ikke en skygge å se verken av noen morder eller av noe mordmotiv.

Avdøde Agnes Halvorsen var udiskutabelt blitt drept, men fremsto enn så lenge som et særdeles usannsynlig drapsoffer.

På innsiden av døren hang en timeplan over forelesningene på Menighetsfakultetet. Jeg noterte meg pliktskyldig at hun ikke skulle hatt noen forelesning i morgen, men at hun hadde hatt en mellom klokken to og fire på ettermiddagen i dag. Notatene derfra lå på toppen av bunken i øverste skuff på skrivebordet. At Agnes Halvorsen hadde vært på forelesningen kunne hjelpe oss til å kaste lys over hennes siste timer.

Døren til Agnes’ dronningrike hadde vært ulåst da jeg tok i den. Det slo meg likevel på vei ut at jeg burde kontrollere om den andre nøkkelen hennes var til døren der. Det viste seg straks at pikeromsdøren kunne låses med den.

Mens jeg sto der, ble stillheten plutselig brutt av at et stort gjøkur i spisestuen gol klokken ett. Den hadde et poeng. Alene i nattemørket så jeg ingen muligheter til fremgang med etterforskningen. Derfor låste jeg meg ut av presteboligen på Hovseter, like stille og forsiktig som jeg hadde låst meg inn, og kjørte hjem.

Minnebildet av de stirrende øynene og den blålige tungen til prestedatteren Agnes Halvorsen fulgte med meg, også etter at jeg sovnet.


Dag to: Ett manglende motiv, to ubesvarte hovedspørsmål –og to foruroligende detaljer

I

Tirsdag 25. april 1972 våknet jeg da vekkerklokken ringte klokken syv, og var ute av sengen før sekundviseren hadde gått sin første runde.

Morgenavisene hadde ikke rukket å få med gårsdagens drap. Arbeiderbladet uttrykte igjen sin uro for at den politiske krisen i Tyskland kunne ende med avgang for sosialdemokraten og norgesvennen Willy Brandt, og at det ytterligere ville skjerpe motsetningen mellom øst og vest i Europa. Aftenposten fokuserte på EEC-striden og at den kunne åpne for en ny borgerlig koalisjonsregjering.

Mens jeg dusjet, tenkte jeg at det visst nærmest var en fysisk lovmessighet at mitt søvnbehov gikk ned straks en mordetterforskning var i gang. Irolige perioder kunne jeg ha problemer med å komme meg opp når klokken ringte. Et par dager hadde jeg endog kommet for sent på jobb. Men straks en mordetterforskning var i gang, spratt jeg opp om morgenen og var skjerpet fra første våkne øyeblikk. Jaktinstinktet slo inn og økte adrenalinnivået mitt til et uvanlig høyt nivå. Spenningsnivået ville senere holde seg oppe til etterforskningen var avsluttet.

Det var bare fire uker siden min forrige mordetterforskning. Likevel hadde jeg fått den nødvendige tiden til å hvile ut for en ny intensivperiode. Tankene kretset gjennom frokosten og kjøreturen til hovedpolitistasjonen omkring opplevelsen fra i går kveld. Jeg kom ikke noe nærmere en forklaring på Agnes Halvorsens død, men ble ikke mindre oppspilt av den grunn. En ny jakt var i gang; og jeg var fast bestemt på å fullføre den.

Sjefen kom som vanlig på jobb nøyaktig klokken åtte. Jeg sto klar utenfor døren hans fem minutter på. Min sjef var en alvorlig eldre mann det ikke var lett å komme inn på. Det ble sagt at hans barn tiltalte ham ved etternavn. Vi to begynte likevel å kjenne hverandre ganske godt nå. Han nikket kort i min retning og lot døren stå åpen etter å ha gått inn på kontoret.

«Jeg antar at du gjerne vil beholde saken med den unge prestedatteren fra Hovseter», sa sjefen idet vi satte oss på hver vår side av skrivebordet hans.

Han sa det nøkternt konstaterende, uten snev av humor. Jeg svarte like alvorlig at jeg gjerne gjorde det. Hjertet mitt banket hardere etterpå: Å bli tatt av saken nå ville være et nederlag.

Sjefen nikket nesten umerkelig, før han ba meg gi ham en oppsummering av hvor saken sto.

Det tok meg knapt ti minutter å fortelle om gårsdagens hendelser. Jeg konkluderte med at saken foreløpig var ganske oversiktlig og ikke krevde større mannskaper. Den virket likevel slett ikke opplagt, og det var kanskje best om jeg tok den selv.

Sjefen nikket igjen –litt mer markant denne gangen.

«Det er mitt ønske at du gjør det. Det er også mitt ønske at du tar med deg en annen førstebetjent eller betjent helt fra begynnelsen av etterforskningen. Hva tenker du om Danielsen eller Helgesen?»

Jeg trakk pusten dypt –og visste i det samme svaret. Vegard Danielsen og jeg var fortsatt de to yngste førstebetjentene ved kammeret, og hadde aldri tidligere kunnet fordra hverandre. Vi var plutselig kommet i en slags gjensidig takknemlighetsgjeld under min forrige mordetterforskning. Jeg kunne ha vært død uten hjelpen jeg fikk fra Danielsen; og han kunne vært en vanæret og arbeidsledig mann uten hjelpen han fikk fra meg. Vi var begge litt i tvil om hvordan vi skulle forholde oss. Etter en uventet følelsesladet samtale i slutten av forrige etterforskning, hadde vi i hvert fall bare utvekslet noen korte rutinebeskjeder.

Jeg trodde ganske sikkert at Danielsen ville foretrekke ikke å bli tvunget så tett inn på meg igjen så raskt. Helt sikkert visste jeg at jeg foretrakk å holde en viss avstand. Vilhelm Helgesen var en ganske annerledes type: Ti år eldre enn meg, fortsatt en grad lavere, og arbeidsom uten å være ambisiøs. Han ville bli en solid og uproblematisk underordnet. Det var hva jeg trengte nå.

Jeg svarte at jeg trodde Helgesen ville passe best for denne etterforskningen. Deretter la jeg til at det selvsagt var sjefens avgjørelse –og at jeg trodde det ville vært best om han selv fremla den.

«Selvfølgelig», sa sjefen. Deretter tok han av telefonrøret, slo et nummer og sa kort og effektivt: «Kom».

Vilhelm Helgesen banken på døren knapt halvannet minutt senere. Han ruvet verken i døren eller ved bordet. Det var en av Helgesens gode egenskaper at han i så liten grad så ut som en politimann. Han var en lett overvektig, gjennomsnittlig høy, middeladrende og alvorlig familiefar, som sett utenfra like gjerne kunne vært taxisjåfør eller fabrikkarbeider. Også hos ham merket jeg imidlertid en svak opphisselse og en stigende jaktiver. Han rettet seg litt opp i stolen da sjefen i få setninger redegjorde for saken. Deretter svarte han «klart det» på spørsmålet om han ville assistere meg i etterforskningen.

Jeg verdsatte mye ved betjent Helgesen; akkurat nå fremfor alt at han ikke var førstebetjent Danielsen. Itillegg var han altså en effektiv mann, som ikke likte å kaste bort tiden verken for seg selv eller andre. Det samme var sjefen, som uten opphold spurte hvilke planer jeg hadde.

Jeg svarte at vi straks burde komme i gang. Selv ville jeg følge opp avdødes familie og venninnen som hadde funnet henne. Helgesen kunne starte på Menighetsfakultetet, og så langt mulig rekonstruere hva Agnes Halvorsen hadde gjort og hvem hun hadde møtt tidligere på dagen. Hvis Helgesen rakk det, kunne han også sjekke med Sporveienes sjåfører om de hadde observert noen passasjerer til og fra stoppestedene ved Hovseter mellom halv elleve og halv tolv kvelden i forveien. Vi kunne møtes her igjen snarest mulig etter lunsj. Da var forhåpentlig også den foreløpige rapporten fra patologen klar.

Sjefen sa «bra». Helgesen spurte om jeg ville at han skulle ta med eventuelle interessante personer fra Menighetsfakultetet og Sporveiene hit, og svarte «greit» da jeg sa at han fritt kunne vurdere det.

Helgesen og jeg var akkurat i ferd med å reise oss, da sjefen uventet sa noe mer.

«Sjekk om det var én eller flere menn i livet hennes. Løsningen ligger oftest der og kan være ganske nær når unge kvinner blir drept. Det er imidlertid en liten ting jeg ikke liker og som gjør meg usikker på om denne saken er så enkel.»

«Tenker du på mauren?», sa jeg.

Sjefen nikket kort uten å si ett ord mer. Det samme gjorde Helgesen.

Det slo meg i det samme at vi i politiet fra starten på denne saken var godt samkjørte –og ganske rådville. Jeg håpet at vi enten på Hovseter eller på Menighetsfakultetet ville finne noe eller noen som endret på det. Samtidig priset jeg meg lykkelig over at jeg hadde en middagsavtale på Frogner samme kveld. Jeg hadde en merkelig sikker følelse av at jeg igjen ville få bruk for min svært uoffisielle rådgiver Patricia.

II

Ti over halv ni ringte jeg til presteboligen ved Hovseter. Tonefallet var alvorlig, men stemmen som svarte tilhørte en ung mann. Det var som jeg trodde Helmer Halvorsen –Agnes’ storebror. Han hadde våknet da biskopen selv ringte på døren hjemme hos ham for å varsle om søsterens død, og hadde via telefon klart å nå foreldrene. De var på vei hjem fra en visitas i Telemark, men ville neppe være tilbake før  halv elleve. Han selv ville bli i barndomshjemmet til de ankom, og sto selvsagt til disposisjon når som helst hvis politiet hadde spørsmål.

Helmer Halvorsen hørtes fattet og kontrollert ut, og jeg så klare fordeler med å få snakket med ham på tomannshånd før foreldrene ankom. Jeg slo derfor straks til på tilbudet. Fem minutter senere satt jeg i bilen på vei ut til Hovseter igjen.

Mannen som åpnet døren kjente jeg igjen fra familiebildet jeg kvelden i forveien hadde sett på søsterens rom. Han var fortsatt mørkhåret og litt lavere enn søsteren hadde vært. Ansiktsuttrykket var alvorlig, men uten synlige spor av tårer. Håndtrykket var fast, men tørt og kort.

Jeg takket høflig nei til tilbudet om kaffe og te. På hans side av spisestuebordet sto et stort glass vann, men han rørte det så vidt jeg kunne se aldri.

Det ble sagt om en av mine eldre lærere fra gymnaset at han hadde drukket altfor mye kaldt vann. Det slo meg  at det visst også kunne passe på 27 år gamle Helmer Halvorsen. Han snakket klart og logisk, men uten noen form for følelser eller engasjement. Omstendighetene tatt i betraktning lot jeg meg imponere. Jeg ville neppe klart å være like behersket hvis min lillesøster var blitt drept.

Allerede under det første svaret fikk jeg følelsen av at det ikke var mye hjelp å hente her, selv om min samtalepartner var klar og konsis, og ga inntrykk av å ha en utmerket hukommelse.

Han begynte med å si at søsterens død hadde kommet som «lyn fra klar himmel», og at det var helt uforståelig at noen kunne ha ønsket å ta livet av henne. Agnes Halvorsen hadde ifølge broren hatt et «svært godt og ryddig» forhold både til ham, foreldrene og resten av familien. Hun hadde så langt han visste ikke hatt noen kjæreste verken nå eller tidligere.

Helmer Halvorsen nølte et lite øyeblikk da jeg spurte om han ville fått vite det dersom hun hadde en kjæreste. Han svarte imidlertid troverdig nok at han kanskje ikke ville vært den første som fikk vite det, men at både han og foreldrene nok ville merket «noe slikt» ganske raskt. Agnes bodde hjemme og gikk lite ut utenom studiene.

Agnes Halvorsen hadde tidlig i tenårene sunget i kor og spilt litt tennis, men hadde fra og med gymnastiden fokusert helt på studiene og sitt kristne engasjement. Hun deltok på noen møter i ungdomsgruppen til den lokale menigheten, og møtte til og fra noen venninner fra gymnastiden. Medstudenten Nora Jensen var den eneste broren umiddelbart husket navnet på og den eneste som brukte å komme regelmessig på besøk.

Helmer Halvorsen hadde aldri oppfattet søsteren som spesielt interessert i dyr, og langt mindre i insekter. Familiens interesse for naturfag hadde alltid vært samlet hos ham, selv om søsteren også i det faget hadde prestert gode skoleresultater. Mygg og veps var de eneste skapninger han noensinne hadde sett søsteren slå i hjel, sa han med et forsiktig lite smil. Stikkordet maur sa ham ingenting, og han var høflig nok til ikke å spørre hvorfor jeg spurte.

Om seg selv fortalte Helmer Halvorsen at han hadde tatt universitetsutdannelse i biologi og nå hadde fått en fast stilling som lektor i naturfag og matematikk på Persbråten gymnas. Han bodde alene ved Makrellbekken, var forlovet med en barneskolelærerinne og skulle gifte seg til sommeren. Søsteren hadde vært positiv til forlovelsen og kommet godt overens med sin vordende svigerinne de få gangene de hadde møttes. Agnes hadde i det hele tatt, så langt broren visste, ikke hatt en eneste fiende i verden.

Helmer Halvorsen nølte igjen et lite øyeblikk da jeg spurte om det hadde vært noen konflikt knyttet til søsterens valg av studier. Han svarte så at det vel først hadde vært et lett trykk for at han selv skulle studere teologi, og så et lett trykk for at søsteren skulle velge et annet studium. Begge barna hadde imidlertid vært klare på sine ønsker, og det var blitt respektert av foreldrene. «Våre foreldre er teologisk noe konservative, men de er svært glade i meg og forgudet Agnes», var hans siste formulering om det. Jeg kjente en svak eim av et spor da han sa det, men kom ingen vei med det.

Helmer Halvorsen svarte behersket og kontrollert også på de litt mer krevende spørsmålene som fulgte. Han ville etter sin søsters død nå bli foreldrenes eneste arving. Huset var en tjenestebolig, og «materielle verdier har man i denne familien alltid prioritert etter åndelige verdier». Foreldrene hadde vært åpne om at de hadde rundt 30000 i banken, og Helmer anslo at hele arven da kunne være verdt rundt 50000 kroner. Den ville han etter alt å dømme ikke få på mange år, siden foreldrene fortsatt var i femtiårene og ved god helse. Ingenting tydet på at Helmer Halvorsen verken nå eller senere ville trenge sin søsters del av arven.

Helmer Halvorsen hadde nesten, men også bare nesten, et alibi for tidspunktet da hans søster ble drept. Hans forlovede ville kunne bekrefte at han spiste middag sammen med henne  kvelden i forveien, og at de var sammen i hans hjem til hun tok bussen kvart på elleve. Tidsskjemaet videre var anstrengt, men ikke umulig. Hjemmet hans på Makrellbekken var bare få minutters kjøring unna Hovseter.

Situasjonen kjentes ubehagelig. Helmer Halvorsen forsto imidlertid godt at jeg måtte stille spørsmål om foreldrenes formue og om hans eget alibi for kvelden før, og var hjelpsomheten og ryddigheten selv i alle sine svar. Flere ganger gjentok han sitt håp om at jeg ville kunne bringe klarhet i hvem som drepte søsteren. Han hadde bare ikke noe å fortelle som kunne hjelpe meg å kaste lys over hvem som hadde gjort det. Selv om jeg ikke gledet meg til å møte avdødes foreldre, kjentes det nesten som en lettelse da jeg hørte en bil stanse utenfor huset.

III

Helmer Halvorsen spratt opp og gikk med raske skritt ned for å møte foreldrene i entreen. Straks etter kom de inn til meg i stuen. Sønnen stakk bare hodet inn for å spørre om jeg hadde flere spørsmål til ham, og trakk seg  tilbake da jeg sa at jeg foreløpig ikke hadde det.

Prest Valdemar Halvorsen var en storvokst, fortsatt mørkhåret og høyreist mann, med et furete og alvorstungt ansikt. Likheten til sønnen merket jeg mest på håndtrykket, som også hos faren var fast, tørt og raskt. Derimot skalv hans kones hånd lenge i min. Henriette Halvorsen var halvrund i kroppen og lett grånende i håret. Jeg så likhet med den avdøde datteren i ansiktet, men ikke kroppsbygningen.

De mottok begge mine kondolanser med en kort takk. Begge så forståelig nok alvorlige ut, men ingen av dem gråt. Jeg tenkte at sønnen lignet på dem, og lurte på om datteren også hadde gjort det.

Det ble avdødes far som uventet brøt stillheten, før jeg rakk å stille noe spørsmål.

«Herrens veier er ofte uransakelige selv for de troende. Jeg har aldri funnet dem mer uransakelige enn jeg gjorde de første par timene i dag. Vår datter var vår egen lille engel gjennom hele oppveksten, og forble urokkelig i sin gudstro. Det var først uforståelig for oss hvordan Gud kunne ta henne fra oss på denne måten. Men vi forstår nå at det i bunn og grunn var vi som sviktet både Gud og vår datter.»

Han snakket med lav og intens stemme. Nå ble forskjellene på presten og hans sønn desto mer oppsiktsvekkende.

Jeg ante en mulig generasjonsmotsetning i familien, og spurte straks hva han mente med at det var deres egen feil.

«Vi forsøkte å la våre barn leve sine liv etter sin egen vilje. Det var nok riktig, men vi lot det gå for langt da det kom til studiene. Gud sa tydelig til oss begge at han ønsket at Agnes skulle gå en annen vei enn prestestudiet. Det burde vi sagt klarere til henne. Da ville hun kanskje vært i live i dag.»

Jeg så forsiktig på hans kone, men hun nikket bestemt og samtykkende til ektemannens ord.

Lett forfjamset visste jeg først ikke hva jeg skulle si. Jeg forsøkte med noen trøstende ord om at de ikke måtte føle noen form for anger eller skyld for sin datters død. Ansvaret lå hos gjerningsmannen, og politiet ville gi jakten på ham høyeste prioritet.

Jeg ventet en positiv respons som ikke kom. De vekslet raskt et blikk. Uventet nok var det prestefruen som brøt den stadig mer lammende tausheten.

«Er De selv en troende, unge mann?»

Det kjentes igjen som om jeg måtte veie mine ord på gullvekt. Jeg svarte først at mitt livssyn var en personlig sak, og ikke ville få noen betydning for etterforskningen. Deretter la jeg, da de fortsatt tidde, til at jeg ikke var medlem verken av statskirken eller noe annet kirkesamfunn.

«I så fall har det vel ingen hensikt å diskutere denne siden av saken videre. Still oss hvilke verdslige spørsmål du vil, og vi skal gi deg sannferdige svar. Vi forstår at en fremmed har tatt livet av vår datter. Vi vil selvsagt gjerne vite hvem han er og hvorfor han gjorde det. Men denne fremmede kunne aldri drept vår datter hvis Gud hadde fortsatt å holde sin beskyttende hånd over henne. Vi vil alltid føle en skyld for at Gud ikke lenger gjorde det.»

Prestens stemme hørtes stadig mer ut som en gammeltestamentlig profets. Jeg så forsiktig spørrende på hans kone, og hun nikket igjen samtykkende. De hadde tydeligvis snakket godt ut seg imellom på veien hit.

For meg som yngre og ikke-troende kjentes det hele absurd. Jeg tenkte at jeg selv i deres situasjon trolig ville mistet min gudstro, og i hvert fall ikke under noen omstendighet  lagt ansvaret på meg selv. Samtidig erkjente jeg at dette var et trosspørsmål jeg ikke kunne påvirke og ikke hadde noe med.  Jeg pliktet å respektere de etterlattes tro og virkelighetsoppfatning, hvor verdensfjern den enn forekom meg. For øvrig var det ikke uvanlig at etterlatte foreldre på ulike måter lastet seg selv for barnas død.

Derfor sa jeg at min oppgave sant nok ikke var å diskutere trosspørsmål, men bare å pågripe gjerningsmannen. Jeg ba derfor om å få stille dem noen konkrete spørsmål om datteren og hennes liv.

De nikket nesten i takt.

Resten av samtalen forløp mindre dramatisk og i en langt mer konstruktiv tone. Til mine spørsmål bekreftet avdødes foreldre at verdien av deres formue og eiendeler var grovt anslått 50000 kroner. De hadde hele tiden oppfattet forholdet til datteren som godt. Utover et par forsiktige anbefalinger av et sekretærkurs og en husmorskole, hadde de ikke villet ta noen konflikt om studievalget hennes. Hun hadde senere aldri bedt faren om hjelp med pensum, og han hadde ikke villet trenge seg på. Noen forkjærlighet for dyr av noe slag hadde foreldrene aldri merket hos datteren.

De ga meg fire andre navn på venninner fra tidligere skolegang, men Nora Jensen var den eneste som hadde vært innom der etter gymnastiden. Noen mann hadde datteren aldri tatt med seg hjem, og foreldrene var ganske sikre på at det heller aldri hadde vært noen kjæreste i hennes liv. Ingen av dem kjente til at hun noen gang hadde vært i konflikt med andre, det være seg kvinner eller menn.

Hva angikk de faktiske forholdene samsvarte forklaringen til avdødes foreldre helt med forklaringene til broren. Den brakte heller ikke etterforskningen et skritt videre. Foreldrene hadde for øvrig sittet i en festmiddag i Skien til rundt klokken ti kvelden i forveien, og hadde dermed et udiskutabelt alibi.

Begge reiste seg straks da jeg gjorde det, og fulgte meg helt ut. Han trykket hånden min og ønsket meg lykke til videre med etterforskningen. Som et lett dirrende ekko gjorde hun det samme.

Vi nølte litt i yttergangen. Det kjentes som det var noe mer de ville si. Til slutt gjentok moren at de var ganske sikre på at det aldri hadde vært noen mann i datterens liv, men la til at de ville sette pris på å få beskjed om sannheten hvis jeg fant ut noe annet. De ville selvsagt også gjerne få oppklart drapet, og sto når som helst til disposisjon hvis jeg hadde flere spørsmål.

Akkurat idet vegguret slo halv tolv, sa jeg høflig takk for meg. Jeg håpet at avdødes bestevenninne hadde noe mer å fortelle i dag, men trodde det ikke.

Jeg holdt på å stange i en uvanlig lav dørkarm på vei ut. Det kjentes dekkende for situasjonen i etterforskningen.

IV

Nora Jensen bodde i et to etasjes rekkehus. Sett utenfra var det langt mindre prangende enn presteboligen jeg kom fra. Hva jeg kunne se var alle lys slukket. Utgangsdøren var låst og det kom ingen reaksjon verken første eller andre gang jeg ringte på. Idet jeg snudde meg for å gå, skimtet jeg imidlertid en gardinbevegelse i andre etasje. Døren ble deretter åpnet før jeg rakk å ringe på for tredje gang.

«Unnskyld at jeg ikke åpnet med en gang. Jeg har ikke sovet i natt og er fortsatt ikke helt meg selv», sa Nora Jensen.

Øynene var forgråtte, hun skalv både på hånden og i stemmen, og hun virket enda mindre og spinklere i dagslyset enn jeg hadde sett henne kvelden i forveien. Nora Jensen var kort sagt ikke noe vakkert syn, der hun sto alene i døren. Jeg kjente likevel en spontan sympati for henne. Bestevenninnen var kanskje svakere enn avdødes foreldre og bror, men viste så langt sterkere følelser.

Jeg forsikret at det var lett forståelig at hun var ute av seg etter å ha funnet sin beste venninne død, men at jeg håpet vi likevel kunne forsøke å snakke litt mer om det som hadde skjedd.

Hun svarte «ja» og holdt opp ytterdøren for meg. Foreldrene var gått på arbeid før hun sto opp, men skulle komme tilbake om ettermiddagen, sa hun med lav stemme. Jeg forsto at hun kjente det som en trygghet ikke å skulle være alene i kveld, men at hun ikke gledet seg til å snakke med foreldrene om det som hadde skjedd. Begge deler var lett å forstå.

En kaffekanne og en halvfull kopp sto på et ellers tomt stuebord i første etasje. Nora Jensen forsvant ut på kjøkkenet og kom tilbake med en ren kopp til meg, før hun sank ned på plysjstolen bak koppen.

«Dette kan ikke være lett for deg», sa jeg avventende.

Hun sukket tungt –men lente seg i det samme fremover og hevet stemmen litt mens hun svarte.

«Å finne sin beste venninne død er et sjokk og en sorg jeg ikke unner noen. Når man i tillegg finner henne bare noen hundre meter hjemmefra, sniker det seg inn en frykt for eget liv. Det hjelper visst litt både på sorgen og frykten å få snakke med noen, og jeg vil selvsagt gjerne hjelpe deg til å finne udyret som drepte Agnes hvis jeg kan.»

Ordet «udyret» kom uventet. Jeg tenkte at Nora kanskje var sterkere enn jeg trodde. Deretter spurte jeg raskt om hun hadde kommet på noe hun ville legge til sin forklaring fra i går.

Det var et lite bomskudd. Nora sukket og tømte kaffekoppen før hun svarte at hun dessverre ikke hadde det. Hun kunne ikke komme på noen som hadde noe uoppgjort med Agnes. Blant felles kjente kunne hun ikke tenke seg noen som hadde motiv for å drepe venninnen. Livet til Agnes Halvorsen hadde vært så oversiktlig at man ikke skulle tro det kunne skjule seg noen hemmelighet der.

«Hvis jeg derfor skal forsøke å si ikke hva jeg vet, men bare hva jeg tror…», sa hun prøvende.

Jeg forsikret at jeg hørte på det hun ville si, og i denne saken ville lytte både til hva folk trodde og hva de visste.

Hun forsøkte å smile, men det rakk aldri lenger enn til å vise frem et par litt for store fortenner.

«Takk. Iså fall tror jeg altså stadig mer på at Agnes må ha vært på feil sted til feil tid, og dermed ble et tilfeldig offer. Tragedien blir ikke mindre av det. Men spørsmålet om hvorfor noen skulle ønske livet av Agnes blir i hvert fall mindre uforståelig.»

Jeg hadde vært inne på samme tanke, men burde ikke fortelle til henne hva jeg tenkte. Dessuten var det ikke noen oppløftende tanke. Hvis morderen var en mann uten noen tilknytning til Agnes Halvorsens tidligere liv, sto vi uten spor etter ham og hans identitet.

Jeg noterte pliktskyldig ned det hun trodde. Deretter spurte jeg hva hun visste om motsetninger i familien og omgangskretsen rundt Agnes Halvorsens valg av studium.

Nora Jensen vagget litt på hodet før hun svarte, men endte opp med en avvergende håndbevegelse.

«Jeg nekter å tro at du kan finne noe mordmotiv der. Agnes snakket litt om det da vi søkte oss inn på Menighetsfakultetet. Hun var den gang opprørt fordi hun merket at foreldrene var sterkt mot det, men samtidig takknemlig for at de ikke sa noe mer om det. Broren støttet henne, så der var det ingen søskenkonflikt. Hvis de senere snakket om det i familien, nevnte hun det aldri for meg.»

Mitt neste spørsmål gjaldt reaksjoner og mulige konflikter på studiet.

«Agnes og jeg var de eneste kvinnelige studentene i vårt kull. Vi vet jo at noen mannlige medstudenter er glad for at vi er der, mens andre ønsker at vi ikke var det. Det samme gjelder foreleserne. Hvem som ønsket hva har vel ikke endret seg mye på dette året, men det har heller ikke vært noen åpen konflikt rundt det. Ideen om at en kristen mann her i Oslo nå i 1972 skulle kvele en kristen kvinne for å hindre at hun ble prest, virker aldeles meningsløs på meg.»

Hun sa det uventet sterkt og bestemt. Ideen virket egentlig aldeles meningsløs på meg også. Jeg hadde likevel vanskelig for å slippe den før jeg klarte å finne noen bedre teori om hva som kunne ligge bak.

Jeg forsøkte meg med en omgående bevegelse, og spurte om Agnes hadde hatt en veileder.

Nora Jensen repliserte raskere denne gangen.

«Oscar Fredrik Bergendahl, ja. Jeg har også ham. Han er tidlig i førtiårene og for ung til å bli professor, men meget dyktig og sympatisk. For øvrig er han en av de mest liberale teologene på Menighetsfakultetet. Han er sterkt engasjert i solidaritetsarbeid for Latin-Amerika og en erklært tilhenger av kvinnelige prester.»

Jeg noterte veilederen som et nytt navn på listen over mennesker jeg burde snakke med. Til slutt spurte jeg om det var riktig at neste forelesning på studiet var i morgen, og om hun hadde tenkt seg dit.

Nora Jensen sukket tungt. Deretter svarte hun med enda lavere stemme enn vanlig at det var satt opp forelesning kvart over tolv i morgen, og at det vel trolig ville bli en minnemarkering for Agnes. Hun følte at hun måtte gå dit, men visste ikke om hun ville orke å forlate huset. Bare det å ta bussen uten Agnes ville kjennes tungt nå.

Jeg sa at det var bra hvis hun gikk på forelesningen, at jeg selv hadde tenkt meg dit, og at jeg kunne hente henne hvis det føltes tryggere da.

Hvis jeg håpet at hun skulle vise noen form for glede over dette ble jeg skuffet. Nora Jensen sa ja takk, men med uttrykksløst ansikt og stakkato stemme.

Hun hørte visst selv at stemmen ikke lød entusiastisk. Ihvert fall takket hun litt mindre stakkato for mitt «meget generøse» tilbud og la til at hun gledet seg til å se meg i morgen. Det var bare slik at sorgen og angsten fortsatt hang som mørke skyer over både henne og hjemmet hennes.

Nora Jensen ønsket meg lykke til videre med etterforskningen, sto når som helst til disposisjon for nye spørsmål, og ville være svært takknemlig for alt nytt om venninnens død. Det ble forhåpentligvis lettere å komme videre hvis man fikk vite hva som hadde skjedd, la hun forsiktig til.

Jeg gikk ut av huset uten å se meg tilbake, men snudde meg på en plutselig innskytelse i porten. Jeg så ikke Nora Jensen der nede fra veien, men forsto på en ny bevegelse i gardinen at hun sto i vinduet. Om ikke annet måtte jeg finne Agnes Halvorsens morder for at Nora Jensen skulle få sin forklaring og kunne gå videre i sitt liv.

V

Stemningen på hovedpolitistasjonen var litt mer hektisk enn vanlig, da jeg etter en rask lunsj kom tilbake dit kvart på ett. Helgesen var fortsatt ikke tilbake fra sitt oppdrag og hadde ikke ringt. Derimot ringte stadig flere journalister fra ulike aviser om dødsfallet fra i går. Jeg lovte sentralbordet en pressemelding i løpet av en halv times tid, og småløp videre til kontoret mitt for å skrive den.

Utenfor kontoret ventet en dresskledd og unnselig liten mann jeg gjenkjente som en av de dyktigste patologene fra rettsmedisinsk avdeling. Han het visstnok egentlig Haldor Jørgensen, men ble på stasjonen aldri kalt annet enn Patolog-Jørgensen. Muligens preget av sitt yrke var han dypt alvorlig, men alltid korrekt og pålitelig.

Patolog-Jørgensen sa straks han så meg at obduksjonen av den avdøde fra Hovseter ikke var ferdig. Et par hovedkonklusjoner syntes imidlertid klare, og han hadde da straks kommet hit for å meddele meg dem personlig.

Jeg satte stor pris på det og ba ham følge med inn på mitt kontor.

Patolog-Jørgensen gikk med sin kronisk jevne stemme som alltid direkte på saken, med korte og poengterte opplysninger.

«Vi må altså vente et par dager på en full obduksjonsrapport, men hovedkonklusjonene synes åpenbare ut fra de ytre skadene. Kvinnen har alle symptomer på å ha dødd av kvelning. Etter merkene på halsen å dømme ble udåden utført med bare hendene. Det er ikke noe spor etter tau eller noe annet redskap brukt til kvelningen.»

«Kan vi av dette utlede at morderen er en kraftig mann?»

Patologen skar en liten grimase, men ristet så forsiktig på hodet.

«Å si det vil være å dra sannsynligheten over grensen til gjetning. Det er usannsynlig at morderen er gammel eller handikappet, og mer sannsynlig at det er en mann enn en kvinne. Men en ung og handlekraftig kvinne i god fysisk form kan utføre en slik kvelning, særlig hvis angrepet kom overraskende på offeret. Det er ikke uvanlig at sjokk virker lammende, og offerets motstandskraft vil raskt svekkes hvis angriperen får festet grepet og strammet til. Det mest sannsynlige er en mann mellom 18 og 50, men vi kan knapt utelukke noe. Ut over kvelningsmerkene på halsen ser det ikke ut til å være funn på liket som kan gi ledetråder for etterforskningen.»

Jeg så spørrende på ham, men fulgte opp med et nytt spørsmål da han ikke tok hintet.

«Dette innebærer at –dere ikke har funnet noen spor etter seksuelle overgrep på offeret?»

Patologen tidde et lite øyeblikk, men fortsatte så med den samme jevne stemmen.

«Nei, snarere tvert imot vil jeg si. Blusen var riktig nok skjevt kneppet, og kan ha vært åpnet og lukket av gjerningsmannen. Men både kjolen og undertøyet var helt urørt. Faktisk er dette et av de få tilfellene hvor man kan si sikkert at gjerningsmannen, hvis det altså var en mann, aldri hadde seksuell kontakt med offeret. Det hadde nemlig aldri noen mann hatt.»

Jeg så bedende på Patolog-Jørgensen, men måtte igjen stille et spørsmål for å få ham til å si mer.

«Det du sier nå er altså at –Agnes Halvorsen ved sin død i går fortsatt var jomfru?»

«Derom råder ingen tvil. Hun var fullt intakt.»

Jeg følte plutselig ikke for å snakke mer med patologen, og det virket dessuten ikke som om han hadde mer å fortelle. Derfor takket jeg for opplysningene.

Han sa «vær så god» mens han reiste seg og gikk uten å se seg tilbake.

Jeg ble sittende alene og tankefull. Det kjentes som om de få opplysningene jeg hadde fått inn, bare bidro til å gjøre mordet enda mer uforklarlig. Samtidig ble saken mer tragisk av at Agnes Halvorsen var blitt drept før hun rakk å oppleve kjærligheten sammen med noen mann.

Jeg skrev en kort og rutinemessig pressemelding som bekreftet at en ung kvinne var funnet død i veikanten ved Hovseter kvelden i forveien, at den omkomne var 22 år gamle Agnes Halvorsen, og at saken ble etterforsket som et mistenkelig dødsfall. Jeg tok med en setning om at vitner som hadde vært i området mellom klokken halv ti og halv elleve i går kveld ble bedt om straks å kontakte Oslo politikammer.

Jeg kjente meg bare halvveis konsentrert mens jeg skrev pressemeldingen –og oppdaget på rettskrivingen etterpå at jeg knapt nok hadde vært det. Jeg satte et nytt ark i skrivemaskinen, tvang meg selv til tre minutters konsentrasjon og skrev pressemeldingen om igjen uten skrivefeil. Deretter gikk jeg først innom sjefens kontor og så til sentralbordet med den.

Sjefen hadde ingen innvendinger mot pressemeldingen, ei heller noen nye råd om etterforskningen. Helgesen var fortsatt ikke kommet tilbake fra Menighetsfakultetet. Og jeg hadde ingen idé om hvordan jeg skulle komme videre med denne uvanlig mystiske mordetterforskningen.

Klokken ti over ett slo jeg derfor ett av de syv telefonnumrene jeg, bortsett fra mitt eget, husket utenat. Jeg kunne hjemmetelefonnumrene til mine foreldre, til min yngre søster og til sjefen, samt sentralbordnummeret  til hovedpolitistasjonen. Så kunne jeg fortsatt to jeg ikke lenger brukte og som jeg uten hell forsøkte å glemme: Nummeret til min tidligere forlovede Miriam Filtvedt Bentsen i Sogn studentby og til hennes foreldre på Lillehammer. Sist og best husket jeg nummeret jeg nå ringte: Det til min hemmelige venninne og rådgiver Patricia Louise I. E. Borchmann på Frogner.

VI

Det kjentes tryggere å ringe Patricia denne gangen enn første gang jeg ringte henne i min forrige mordetterforskning, vel en måned tidligere. Mye hadde endret seg i mellomtiden. Jeg var ikke lenger forlovet. Avslutningen av forrige mordsak hadde på det personlige plan brakt Patricia og meg nærmere enn noen gang før.

Denne gangen hadde vi fortsatt å møte hverandre etter at mordetterforskningen var avsluttet. Jeg hadde bedt Patricia ut to ganger og blitt bedt til middag hos henne to ganger de siste tre ukene. Fredag hadde hun for første gang vært hjemme hos meg. Vi hadde spist middag sammen i stuen –med hennes tjenestepike Benedikte ventende alene på kjøkkenet i flere timer. Patricia hadde konkludert med at det var «svært hyggelig», og bedt meg tilbake til henne på middag etter min arbeidstid tirsdag. Vi hadde en middagsavtale klokken halv fem, som nå trolig burde utsettes. Det var slik sett ikke noe rart i at jeg ringte henne.

Jeg hadde, når sant skal sies, ikke gledet meg og endog vurdert å be om utsettelse av denne middagsavtalen. Ikontrast til våre effektive og interessante diskusjonsmøter om mine tidligere mordetterforskninger, kjentes våre møter nå ineffektive og langtekkelige. Vi snakket liksom om alt og ingenting, uten mål eller mening. Patricia var mindre skarp og mer sympatisk nå, men også mindre interessant. De tunge tingene med tapet av foreldrene og med trafikkulykken som gjorde henne avhengig av rullestol, hadde ingen av oss så langt vist vilje til å gå inn på. Historien om våre tidligere kjærester hadde definitivt ingen av oss villet ta opp. Livet hennes for øvrig var ikke så spennende, og det var heller ikke mitt når man så bort fra mitt arbeid som politietterforsker.

Våre møter ble litt mer spennende når vi snakket om mitt arbeid og om de tidligere mordetterforskningene. Patricia viste betydelig interesse for våre felles opplevelser der, også hva gjaldt livet videre til andre involverte personer. Men spørsmålet om vi hadde noen felles fremtid forble uavklart –og uavklart forble også det store spørsmålet om hvorvidt vi var kjærester eller bare gode venner. Vi klemte hverandre hver gang vi møttes og når vi skiltes, men uten at det skjedde noe mer. Jeg var usikker på om Patricia ønsket mer. Hun avviste aldri klemmer, men kjentes alltid lett anspent når vi klemte.

Samtidig, og mer foruroligende, forble jeg usikker på hva jeg selv ønsket av fysisk kontakt. Jeg tenkte nok, nå enda mer enn tidligere, at Patricia var blitt voksen og vakker. Særlig når hun satte opp et av sine tirrende og lett provoserende smil. Men hver gang vi møttes svingte følelsene mine frem og tilbake. Jeg kjente meg mer tvilrådig enn jeg noen gang hadde gjort før i møte med en ung kvinne. På et vis kjente vi hverandre for godt gjennom for lang tid forut for våre stevnemøter. De vanlige spørsmålene om foreldre, søsken, livshistorie og interesser visste vi alt svaret på.

Midt under hovedretten spurte Patricia en dag hva jeg tenkte om store aldersforskjeller i et forhold. Det var bare lett kamuflert med en referanse til nye avisoppslag om den aldrende skuespilleren Charlie Chaplin og hans langt yngre kone Oona O’ Neill. Jeg svarte raskt at selv 36 års forskjell åpenbart kunne fungere godt, og at alt under 18 år i vår opplyste og stadig mer liberale tid burde være greit for alle andre hvis det var greit for de to involverte. Patricia smilte et av sine underfundige smil og sa at hun var enig i det. Hun la like etterpå til at rundt 15 år i Norge så ut til å fungere godt selv på statsministernivå. Ingen av oss fulgte opp temaet, men undertonene var åpenbare. Jeg var født 15. mars 1935 og Patricia 12. januar 1950. Aldersforskjellen hadde aldri plaget meg. Jeg hadde flere ganger tidligere vært i forhold med yngre kvinner –senest tidligere denne våren.

Funksjonsforskjellen mellom oss plaget meg mer. Jeg hadde aldri tidligere hatt noe forhold til en kvinne med fysisk handikap, og heller aldri tenkt meg muligheten for at jeg kunne få det. Når jeg nå måtte ta stilling til det fant jeg at prinsippet var enkelt, men at tanken likevel var krevende. Til dette kom at vi begge hadde vært i forhold til andre bare  få uker tidligere. Det gjorde på en måte situasjonen litt lettere at Patricia ikke var jomfru og tok p-piller. Jeg var likevel i tvil om hvor godt jeg ville klare å håndtere situasjonen hvis jeg lå der naken i sengen med en kvinne som ikke kunne bevege bena uten min hjelp. Særlig hvis jeg i tillegg visste at hun hadde ligget der med en annen mann få uker tidligere. Tanken var nok mindre krevende nå enn den hadde vært for tre uker siden. Jeg hadde drømt om situasjonen senest i forgårs natt, men det var ingen udelt behagelig drøm.

Kvinnen jeg hadde stevnemøter med, var trolig en av Oslo rikeste unge kvinner. Den siden av saken tenkte jeg nesten aldri på. Jeg hadde en trygg og god lønn samt utsikter til en pen arv, trivdes utmerket i min nåværende stilling, og hadde ingen store ting jeg ønsket å gjøre i livet som jeg manglet penger til. Men en gang tidligere i livet, som gymnasiast, hadde jeg først hatt en jente som venn og samtalepartner om ulike skolefag i et par år, og så innledet et romantisk forhold til henne. Den gangen ble den fysiske opplevelsen da den endelig kom, en skuffelse. Resultatet ble slett ikke den store kjærligheten verken for henne eller meg –bare et for alltid tapt vennskap.

Jeg følte at jeg ikke kunne risikere det samme med Patricia nå. Hun visste altfor mye som aldri måtte komme ut om mine tidligere saker, og kunne dessuten bli altfor viktig for mine fremtidige etterforskninger. Samtidig erkjente jeg at resultatet kunne bli et brudd også dersom hun ønsket en fysisk kontakt og jeg ikke responderte. Dermed gjorde jeg det jeg litt for ofte hadde gjort i mitt privatliv tidligere: Trådte vannet forsiktig og lot dilemmaet bli hengende i løse luften.

Patricia tok telefonen straks den ringte –med et uventet friskt: «Hei du!». Det hørtes ut som hun for det første forutså at det var jeg som ringte, og for det andre gledet seg over det. Jeg så henne i det samme for meg der hun satt tålmodig og forventningsfull i rullestolen, ved telefonen foran de store bokhyllene i sitt svært private bibliotek på Frogner. Jeg tenkte i det samme at jeg visst virkelig var blitt forelsket i henne nå. Det sa jeg selvsagt ikke. Istedet gikk jeg rett på sak ved å si: «Hei selv! Har du hørt noe oppsiktsvekkende nytt på nyhetene i dag?»

Patricia var, som ventet, umiddelbart med på notene.

«Du tenker selvsagt på en ung kvinne som ble funnet død i veikanten ved Hovseter sent i går kveld. Kringkastingen opplyste at det ble etterforsket som et mistenkelig dødsfall. Når du ringer meg så raskt er det åpenbart snakk om et mord politiet ikke aner hvem som begikk. Selv jeg kan dessverre ikke si noe mer enn det ut fra så sparsomme opplysninger.»

«Jeg skal selvsagt gjerne sette av tid utover kvelden hvis du har flere opplysninger og vil høre min ringe mening om dem», la hun raskt til.

Jeg svarte at jeg mer enn gjerne ville høre hennes mening om saken utover kvelden. Deretter la jeg til at jeg sto midt oppe i etterforskningen, og at det kanskje var best at jeg tok meg litt mer tid til å innhente informasjon først.

Hun svarte at vi i så fall godt kunne møtes litt senere enn planlagt. Det late tjenerskapet hennes hadde neppe startet matlagingen ennå, så slik sett gjorde det ingen forskjell.

Jeg konstaterte at Patricia på godt og vondt fortsatt var seg selv, og sendte en trøstende tanke til hennes alltid oppofrende og tidvis tyranniserte tjenerskap. Høyt sa jeg at jeg gjerne kom klokken seks –hvis det gikk like greit for både henne og tjenerskapet.

I det samme ble vår telefonsamtale forstyrret av at det banket på døren til mitt kontor.  Patricia sa: «Det går greit». Jeg sa: «Noe skjer, ses». Deretter la vi på samtidig.

VII

Utenfor døren sto betjent Vilhelm Helgesen –sammen med en mann og en kvinne som begge var ukjente for meg. Begge forholdt seg høflig avventende.

Helgesen sa at han hadde tatt med to vitner, men kanskje burde ta noen ord med meg først. Jeg slapp ham straks inn på kontoret.

«Det tok litt tid. Ingen av Sporveiens ansatte hadde noen slags episoder å melde om fra Hovseter i går kveld, dessverre. Avdødes siste studiedag skal være ganske godt klarlagt. Jeg tok med to av de tre vitnene som kan være interessante. Den tredje kan du møte senere i ettermiddag.»

Jeg ba ham gi meg et kort resymé av Agnes Halvorsens siste studiedag og en kort introduksjon av vitnene før vi tok dem inn.

Helgesen trakk frem en notisbok fra lommen. De første sidene så ut til å være langt mer tettskrevne enn hva mine brukte å være etter noen timers etterforskning.

«Agnes Halvorsen pleide å ta bussen til og fra Menighetsfakultetet, og gjorde det også i går. Hun ankom like før halv elleve, og satt deretter på teologistudentenes lesesal til ti på to. Da gikk hun til forelesningen og ble der til klokken fire. Hun tok bussen hjem kvart over fire, og var fremme på Hovseter like etter halv fem. Bussjåføren Hilmar Lauritzen kjørte samme rute frem og tilbake fra ti til fem, og ble tilfeldigvis sjåføren som kjørte avdøde begge veier. Han venter utenfor sammen med lesesalvakten Astrid Marie Nordheim, som var på post hele perioden avdøde satt der. Jeg tror dessverre ingen av dem har mye av interesse å fortelle, men det vurderer du bedre enn jeg. Foreleseren var dosent Oscar Fredrik Bergendahl, som også var avdødes veileder. Han måtte i et viktig møte med instituttstyret nå, men er tilgjengelig utover ettermiddagen hvis du ønsker å snakke med ham.»

Jeg sa at Bergendahl alt sto på listen over dem jeg burde snakke med snarest mulig, og takket Helgesen for effektivt og godt arbeid så langt. Han ble uventet glad for det, og sa  at det var en glede å få arbeide for en så ung og positiv førstebetjent. Jeg ba ham om å sette seg ved siden av meg bak skrivebordet mens vi snakket med vitnene. Han nikket oppmerksomt til min oppdatering om møtet med foreldrene og venninnen samt om patologens konklusjoner. Om ikke annet var stemningen internt i etterforskningen fortsatt upåklagelig.

Hilmar Lauritzen var en middels høy og relativt tettbygget mann, som raskt og fast trykket min hånd.  Han oppga at han var 39 år gammel og hadde arbeidet som sjåfør for Sporveiene helt siden førstegangstjenesten. Han kjørte forskjellige ruter, men jobbet vanligvis på dagtid og kjørte mellom Majorstuen og Hovseter 2-3 dager per uke. Det var et begrenset antall studenter fra Menighetsfakultetet som tok den ruten ofte, slik at han kjente igjen utseendet på en del av dem.

Agnes Halvorsen hadde vært en hyppig passasjer på ruten i halvannet års tid, og var blitt en av kanskje 20-30 «gjengangere» som Hilmar Lauritzen «nikket til uten å kjenne navnet på.» Hun hadde på vei til sentrum holdt månedskortet sitt klart. På veien tilbake til Hovseter hadde hun lett i lommen etter det, men sjåføren hadde bare viftet henne forbi siden han visste at hun hadde kortet.

Hun virket som en pen ung dame og hadde gjort et vennlig inntrykk å dømme etter de få rutineordene sjåføren hadde vekslet med henne. Selv om han ikke kjente henne personlig, hadde det vært et sjokk å få høre at hun var blitt drept få timer etter den siste bussturen.

Sjåføren mente at det hadde vært et tyvetall passasjerer på bussen om ettermiddagen, og hadde således ikke hatt full oversikt. Han hadde imidlertid ikke merket tegn til at noen fulgte etter Agnes Halvorsen verken på eller av bussen «utenom venninnen hun var sammen med».

Det virket da også lite sannsynlig at noen skulle ha fulgt etter henne på bussen halv fem om ettermiddagen, for så å drepe henne mer enn seks timer senere.

Den mest interessante opplysningen fra Hilmar Lauritzen kom da jeg spurte ham om Agnes Halvorsen altså hadde hatt selskap på bussen av en venninne.

«Ja. Venninnens navn kjenner jeg ikke, men jeg har sett dem reise sammen flere ganger tidligere. Venninnen er nesten et hode lavere og mørkhåret. Hun gikk vanligvis bak Agnes når de kom sammen, og virket mer alvorlig. De kom med to ulike busser om formiddagen, men reiste sammen tilbake om ettermiddagen. Det var faktisk en ting med de to som jeg stusset litt over i går…»

Bussjåføren tidde et øyeblikk, men fortsatte straks da jeg ba ham gjøre det.

«Altså, de to kjente tydeligvis hverandre og satt vanligvis sammen langt foran i bussen når de tok den. Tydeligvis sto de og snakket om noe i går. Venninnen virket uvanlig engasjert, og slo ut med hånden mot Agnes akkurat da bussen stanset. Hun gikk først på bussen. Agnes virket lett forvirret og lette fortsatt etter månedskortet sitt da hun kom på. Deretter gikk hun forbi venninnen og satte seg flere seterader lenger bak i bussen. Det var trolig bare en vanlig liten venninnekrangel. Men siden det var uvanlig og siden hun døde samme kveld, tenkte jeg at dette kanskje burde nevnes for dere?»

Helgesen nikket  og så på meg. Jeg så på bussjåføren og sa at han hadde gjort helt rett ved å fortelle oss dette, og at vi selvsagt ikke ville trekke noen forhastede konklusjoner basert på det.  Til mitt spørsmål om han kom på noe mer som kunne være av interesse, svarte bussjåføren kort «Nei, dessverre». Han hadde ikke noe visittkort, men skrev opp sin adresse og sitt telefonnummer på en lapp, og ba oss når som helst ta kontakt hvis vi kom på flere spørsmål.

Helgesen og jeg vekslet raskt et blikk idet døren smalt igjen etter den hjelpsomme bussjåføren.

«Der fikk du allerede frem mer enn jeg tenkte på», sa Helgesen –uten snev av bitterhet.

Jeg svarte imøtekommende at det for det første var han som hadde fått hit vitnet, og for det andre var det slett ikke sikkert at det han hadde fortalt fikk noen betydning for oss. Vi hadde likevel da noe å jobbe videre med. Det var godt nytt for en fortsatt krevende etterforskning.

Lesesalvakt Astrid Marie Nordheim var en middels høy dame på 41 år, som utseendemessig skilte seg ut med sin kombinasjon av en uvanlig høy blond hårmanke og et par uvanlig tykke briller. Hun var utdannet bibliotekar, og hadde arbeidet på Menighetsfakultetet etter at hun «endelig vendte tilbake fra husmødrenes rekker» to år tidligere.

Fru Nordheim virket å være en dynamisk og observant dame, som hadde god oversikt over både navn og utseende på studentene. Hun hadde endog notert hvem som kom og gikk når, og kunne således gi oss nøyaktige klokkeslett for Agnes Halvorsens siste lesesalbesøk. «Man la jo merke til Agnes» fordi hun var en av få kvinnelige studenter på fakultetet. For øvrig lot hun til å være en hardt arbeidende student, som det aldri var problemer med på lesesalen. Igår hadde hun, så vidt lesesalvakten kunne se, lest to ulike pensumbøker og gjort notater fra dem.

Nora Jensen var «noe sjeldnere og noe kortere» innom lesesalen, men hadde vært der en times tid før forelesningen i går. Hun hadde da sittet på plassen bak venninnen. Lesesalvakten hadde ikke sett noen kontakt eller kommunikasjon mellom de to. Derimot hadde hun merket seg en kort og hviskende samtale mellom Agnes Halvorsen og en mannlig student fra samme kull, Jan Ove Eliassen. Han hadde kommet bort til plassen hennes og tatt initiativ til en samtale som bare hadde vart ett minutt eller to.

Det var ikke vanlig at de to snakket sammen på lesesalen, men på den annen side ikke helt uvanlig at ulike studenter utvekslet beskjeder. Den oppmerksomme lesesalvakten syntes det var riktig å nevne det for oss, selv om det neppe hadde større betydning –og selv om hun selvsagt ikke ville kaste uberettiget mistanke på noen i en drapssak. Hun skrev straks opp både adresse og telefonnummer da jeg ba om det, og sa at vi bare måtte ta kontakt hvis vi hadde nytte av det.

Seansen sluttet der –med en lett komisk likhet mellom to ellers svært ulike vitner. Jeg lo litt og Helgesen smilte forsiktig. «Der fant du en tynn tråd til vi kan nøste videre på», bemerket han forsiktig. Jeg svarte det jeg tenkte: At denne tråden kjentes enda tynnere enn den forrige, men at det uansett var bedre med svake spor enn ingen spor.

Jeg noterte et nytt og mer kritisk spørsmål til Nora Jensen. Deretter satte jeg medstudenten Jan Ove Eliassen på listen over personer vi burde snakke med.

Der sto ellers bare veilederen Oscar Fredrik Bergendahl. Jeg spurte Helgesen hvordan han vurderte behovet for å snakke med veilederen i ettermiddag –og hva han for øvrig tenkte om saken slik den nå sto.

Helgesen klødde seg i hodet og tenkte litt før han svarte.

«Til saken generelt har vi fått et par konkrete spørsmål å stille, men er fortsatt ikke nær verken noe motiv eller noen pågripelse. Patologens rapport er et tilbakeslag i så måte. Unge kvinner drepes jo vanligvis av en ektemann, kjæreste eller elsker som enten alt har fått fyken eller er i ferd med å få det. Den muligheten er mindre sannsynlig når det altså ikke hadde vært noen mann i hennes liv. Det første og største spørsmålet blir vel nå om morderen kjente offeret fra før. Hvis han gjør det ser vi foreløpig verken hvem det er og hvorfor, men da er det et avgrenset antall personer å sjekke ut. Piken levde et fredelig og oversiktlig liv. Det kan ikke ha vært mange som hadde noe mulig motiv for å drepe henne, og heller ikke mange som visste hvor hun pleide å være på mandagskveldene. Hvis det derimot var en helt ukjent person og hun ble et tilfeldig offer…»

Helgesen snakket uventet lenge, men bråstoppet til gjengjeld. Det var omtrent så langt som jeg hadde tenkt selv, og jeg hjalp ham gladelig videre med setningen.

«… står vi nærmest bokstavelig talt på bar bakke, uten fysiske spor på åstedet. Foreløpig kan vi bare håpe at det melder seg et vitne som har sett noe i området i går kveld, eller på at morderen på en eller annen måte avslører seg selv. Bildet av mauren forblir et mysterium.»

Helgesen sa seg enig i det.

«Hva angår veilederen tviler jeg på om det er mye interessant å hente der, men du har jo alt fått mer enn jeg ventet ut av to vitner i dag. Oscar Fredrik Bergendahl er en omgjengelig mann, men hadde ikke mye å si om Agnes –utover at hun fremsto som en sympatisk person, og som en flittig og talentfull student. Han skulle være tilbake på kontoret til halv fire og blir der til fem i tilfelle du vil snakke med ham. Du får vurdere om det er fornuftig tidsbruk å kjøre ut dit nå. Ut fra hva vi har hørt er det kanskje like bra å ta en ny prat med venninnen? Jeg er egentlig ferdig med vakten nå klokken fire og har en avtale klokken halv fem, men jobber selvsagt overtid hvis du ønsker det.»

Jeg tillot meg å spørre Helgesen hva slags avtale han hadde klokken halv fem. Han dro litt på det, svarte så at det var den yngste sønnens tiårsdag –men gjentok til slutt at han jobbet overtid hvis det var ønsket.

Jeg tenkte meg om noen sekunder, men sa deretter det jeg først hadde tenkt: At jeg nå trodde jeg ville snakke med veilederen før jeg snakket med venninnen igjen, og at det ikke var noen grunn til at han skulle arbeide overtid for å bli med på det.

Helgesen rakte frem hånden og takket meg spontant for forståelsen. Vi gikk like før klokken fire sammen ut fra hovedpolitistasjonen, men skulle i hver vår retning. Helgesen sa at sønnen nok ville bli svært glad for å se ham, etter at han først hadde ringt hjem og sagt fra om at han trolig måtte jobbe utover kvelden.

Jeg ble stående igjen alene i den fuktige og ganske kalde vårluften noen sekunder. Jeg hadde ingen andre bursdager enn min egen å feire –og ingen barn som gledet seg til jeg skulle komme hjem. Denne ettermiddagen, noen uker etter at jeg fylte 37, var visst første gang jeg følte et snev av misunnelse overfor kolleger som hadde det.

Det varte heldigvis ikke lenge. Mindre enn ett minutt senere satt jeg i bilen –på vei gjennom ettermiddagens rushtrafikk ut mot Menighetsfakultetet.

VIII

Klokken var ti på halv fem og de fleste kontorene på Menighetsfakultetet var forlatt for dagen da jeg ankom. Dosent Oscar Fredrik Bergendahl satt imidlertid som avtalt på post, til overmål med kontordøren på gløtt.

Jeg kjente ham øyeblikkelig igjen fra beskrivelsen både Nora Jensen og Vilhelm Helgesen hadde gitt. Bergendahl var en veltrimmet mann med en kraftig brun hårmanke, og jeg ville anslått ham til å være i trettiårene snarere enn førtiårene. Han hadde et vesen helt i grenseland mellom det sympatiske og det overdrevent imøtekommende, noe som gjorde at jeg først lettere så ham for meg som bilselger enn som teologiforeleser. Før døren slo igjen bak meg hadde han rukket å gi meg et vennlig håndtrykk, beklage at han tidligere hadde vært opptatt med et viktig instituttmøte, takke for at jeg ville komme hit –samt forsikre om at han selvsagt ville bidra så langt han på noen måte kunne til oppklaringen av denne «fryktelige og meningsløse forbrytelsen».

Oscar Fredrik Bergendahls vesen forekom meg lett kunstig. Da høflighetsfrasene var gjort unna og vi hadde satt oss ned, virket han imidlertid genuint hjelpsom og sørgende. Stemmen dirret svakt da han to ganger gjentok at Agnes Halvorsen hadde vært både en svært talentfull student og et overmåte godt menneske. Hennes død var et stort tap for instituttet så vel som en tragedie for alle som hadde kjent henne.

Til mitt spørsmål om hennes faglige prestasjoner utdypet han raskt at de hadde vært fremragende.

«Man kan bli en meget god student i teologi enten med mye kunnskap eller med god forståelse. Agnes Halvorsen var en av de få svært gode studentene som hadde begge deler. Med alle forbehold for at man jo aldri finner et teologmiljø eller et miljø for høyere utdannelse i Norge uten sterkt delte meninger, tror jeg vel jeg kan si at hun var anerkjent som en av to svært talentfulle kandidater på sitt kull. Også de mer konservative krefter som egentlig er mot at hun skal få gå her, var enige i at hun faglig var sjeldent godt kvalifisert. Faktisk hadde hennes prestasjoner hos opptil flere andre forelesere bidratt til å myke opp motstanden mot kvinnelige prester.»

Oscar Fredrik Bergendahl nølte litt lenger da jeg spurte om Nora Jensen, og om hvordan han hadde oppfattet venninneforholdet mellom henne og Agnes Halvorsen.

«Der bør jeg være litt mer forsiktig med å trekke sterke konklusjoner om det faglige, og det personlige forholdet mellom de to kjenner jeg naturligvis ikke i detalj. Men de var jo de to eneste kvinnelige studentene på sitt kull og hadde kjent hverandre siden tidlige barneår. Fedrene kjente hverandre fra før, og skal ha kalt døtrene opp etter hver sin karakter fra Ibsens skuespill. Jeg er nok mer positiv til Nora Jensen  enn mange andre på instituttet. Hun virket sant nok både mindre motivert og mindre arbeidsom, og vel også noe mindre begavet enn Agnes rent intellektuelt. Prestasjonene hennes er likevel ikke dårlige, de er bare alltid mye dårligere enn venninnen alle automatisk sammenligner henne med. Jeg har fra min utkikkspost tidvis tenkt at vennskapet med Agnes har vært både en velsignelse og en forbannelse for Nora.»

Jeg spurte om han nå eller tidligere hadde merket noen spenninger mellom de to –det være seg rundt mannlige medstudenter eller noe annet.

Han smilte bredt.

«Nei og atter nei, hadde jeg nær sagt… For det første har jeg aldri hørt eller sett noe til kjærester for noen av dem. For det andre merket jeg aldri uenighet mellom dem heller. En konflikt mellom dem virket ganske utenkelig dels fordi de hadde kjent hverandre så lenge, og dels fordi Nora alltid hadde så stor respekt for Agnes.»

«Du sa at Agnes var anerkjent som ett av to store talent på kullet sitt. Hvem var i så fall den andre?»

«Jan Ove Eliassen. De to var så like og samtidig så ulike. Jan Ove er oppvokst i en pinsevennfamilie og er på mange måter mer konservativt anlagt, men han og Agnes har gjort hverandre bedre gjennom å utveksle synspunkter på omstridte saker. Det var lenge en viss rivalisering mellom dem. Imidlertid var det mitt inntrykk at det var blitt mindre synlig og at de nå var godt på talefot.»

Oscar Fredrik Bergendahl snakket langsomt godmodig og satt makelig tilbakelent mens han sa det. Men så virket det som han ble grepet av en innskytelse. Plutselig lente han seg fremover skrivebordet, og stemmen var både rask og engasjert da han fortsatte.

«Alvorlig talt –hvis du leter etter en mulig morder blant studentene her på fakultetet, kan jeg forsikre deg at du er på ville veier. Noen spenninger og rivaliseringer finnes selvsagt i alle studiemiljøer. Stemningen her er imidlertid gudfryktig inntil det pasifistiske, og det er ikke en student her som jeg kan se for meg ta et annet menneskes liv under noen omstendighet. Det er en nesten opprørende tanke.»

Det siste kom med en uventet intensitet. Jeg så mens han snakket et glimt av en annen Oscar Fredrik Bergendahl –en mer engasjert, mer alvorlig og mer fysisk mann, som det kanskje kunne være ubehagelig å komme på kant med. Det varte ikke lenge. Han roet seg raskt, og lente seg igjen tilbake i stolen. Blikket mitt festet seg i det samme på noe bak ham.

Mellom to store bokhyller og over skrivebordet hadde Oscar Fredrik Bergendahl hengt opp ett enkelt fotografi. Det var et dåpsbilde av to smilende foreldre med et hjertelig gråtende spebarn. Jeg anslo bildet til å være mindre enn to år gammelt; faren på bildet var i hvert fall umiskjennelig lik seg selv.

For andre gang på en time følte jeg et stikk av misunnelse overfor en mann med barn. Nærmest grepet av en dårlig samvittighet, uttrykte jeg mitt håp om at alt sto bra til med familien hans.

Oscar Fredrik Bergendahl ble sittende tilbakelent i stolen, men trakk pusten dypt et par ganger før han svarte.

«Det gjør nok slett ikke det, dessverre. Du ser på det siste lykkelige bildet av min lille familie. Min sønn døde plutselig i vuggen dagen etter at det ble tatt, og min kone ligger nå på Rikshospitalet med en alvorlig lungesykdom. Hun har vært så tapper som ingen annen kvinne kunne vært, men legene sa i går at jeg nok likevel bør forberede meg til å overgi henne i Vårherres hender.»

Jeg så en tåre blinke i Bergendahls øye, og skyndte meg å beklage mitt ubetenksomme spørsmål. Han bevarte fatningen og hevet avvergende hånden.

«Ditt spørsmål var tvert imot omtenksomt ment, og jeg setter stor pris på det. Jeg ber for og håper på et Guds under som kan redde min kones liv og gi oss et nytt barn, men må stadig oftere trøste meg med at vi uansett en dag alle tre skal gjenforenes hos Ham i Himmelen.»

Mens han sa «Himmelen», kom jeg på at jeg hadde igjen et enkelt rutinespørsmål –om hvor han hadde vært mellom halv elleve og halv tolv i går kveld. Det kjentes helt feil å spørre nå, selv om det bare var et rutinespørsmål. Istedet spurte jeg forsiktig om  han hadde besøkt sin kone på sykehuset i går.

Hvis Oscar Fredrik Bergendahl forsto hva jeg egentlig spurte om, skjulte han det godt.

«Takk igjen for din omtanke. Jeg kjørte direkte til Rikshospitalet etter forelesningen i går, og ble sittende der så lenge min kone hadde noen glede av det. Ved nitiden døste hun bort. Jeg satt der og så på hennes fredfullt sovende ansikt en halvtime til, men dro hjem kvart på ti da jeg forsto at hun ikke ville våkne mer denne kvelden. Hun var ikke sterk nok til å snakke mye i går kveld, men jeg håper det skal være bedre i kveld.»

I mitt stille sinn konstaterte jeg at Oscar Fredrik Bergendahl altså ikke hadde noe alibi for tidspunktet hans veiledningsstudent ble drept. Jeg både håpet og trodde at han ikke hadde noe med drapet å gjøre. Høyt takket jeg for at han hadde tatt seg tid til å snakke med meg og ønsket ham lykke til videre.

Dosenten rakte meg spontant hånden og ønsket meg lykke til videre både med etterforskningen og privatlivet. Jeg håpet han ikke ville følge opp med å spørre om mitt familieliv. Det gjorde han da heller ikke. Han syntes å være en mann som kombinerte teoretisk intelligens med sosial omgjengelighet.

Vi skiltes i en vennskapelig tone ved døren til hans kontor, like før klokken fem.

IX

Klokken var to minutter på seks da jeg ble vist inn i det romslige biblioteket i Erling Skjalgssons gate 104-108. Bordet var dekket til to og blomkålsuppen sto allerede på bordet.

Bak det tronet Patricia høyreist som en dronning i sin rullestol, iført en rød kjole jeg ikke kunne huske å ha sett før. Det slo meg i det samme at kjolen for alt jeg visste kunne ha kostet en halv månedslønn; samt at det var den mest tettsittende kjolen jeg kunne huske å ha sett Patricia i. Kombinasjonen av kjolen og stearinlys på bordet minnet meg igjen om mitt private dilemma.

Starten på samtalen ble imidlertid lite romantisk. Patricia så ut til å være i lett utålmodig humør, og utbrøt: «Endelig. Hva mer kan du fortelle meg om saken? Kringkastingen gjentar bare til det kjedsommelige at en ung kvinne ble funnet død på Hovseter sent i går kveld, og at saken etterforskes som et mistenkelig dødsfall. Enhver åndssvak idiot som har råd til å ha radio har jo for lengst forstått at hun ble drept. Men hvem var hun, hvordan ble hun drept og hva vet vi om hennes familie, bekjentskapskrets og bevegelsesmønster?»

Deretter fulgte en av disse merkelig lange periodene hvor Patricia ikke sa et ord på en liten evighet, men likevel kjentes så nær at jeg nesten kunne føle pusten hennes på mitt kinn –selv om det var godt og vel en meter mahognibord mellom oss. Det slo meg at Patricia, bak sine skarpe replikker, også var en uvanlig god og tålmodig lytter. Hun lyttet taus og konsentrert, gjennom både blomkålsuppe og indrefilet, mens jeg i nesten en time fortalte om det siste døgnets begivenheter. Patricia hadde liggende klar to notisblokker og fem kulepenner, men brukte aldri noen av dem. De spinkle armene hennes beveget seg bare når hun en sjelden gang tok en munnfull av maten eller en slurk av vinglasset, og da var bevegelsene nesten mekanisk tankeløse.

Jeg avsluttet min redegjørelse akkurat idet tjenestepiken diskré snek seg inn for å ta med seg de halvtomme tallerkenene etter hovedretten.

«Hmmh», sa Patricia lett demonstrativt –og tok en ny slurk av vinglasset sitt. Etter det ble vi sittende i samstemt taushet til døren slo igjen bak tjenestepiken.

«En både tragisk og mystisk historie», sa jeg avventende.

Patricia nikket forsiktig samtykkende.

«Enda mer mystisk enn tragisk, hadde jeg nær sagt slik saken står nå. Selv om du har fått inn mye nyttig informasjon i dag, er det ikke noe som gir grunnlag for å fastslå årsakssammenhenger. Materialet så langt rekker i høyden til noen løse hypoteser.»

Jeg sa at jeg i nåværende situasjon gjerne lyttet til løse hypoteser også. Det var en feil jeg innså før jeg rakk å lukke munnen. Jeg burde husket at Patricia intenst mislikte å si noe som kunne vise seg å være feil.

Hun mørknet og svarte lett iltert at disse løse hypotesene var altfor løse til å nevnes –selv for meg.

«Et grunnleggende spørsmål blir vel nettopp om morderen er å finne i stakkars Agnes Halvorsens nære krets, eller om hun ble et tilfeldig offer?», sa jeg forsøksvis forsonende.

«Ja og nei. Det er mer nøyaktig et grunnleggende spørsmål hvorvidt morderen sto og ventet på Agnes Halvorsen, eller om han så å si bare kom streifende langs veien og møtte på et passende offer.»

«Jeg tror i så fall foreløpig mest på det siste, men bare på det tynne grunnlag at morderen ikke var en vraket elsker og at vi ikke ser noen god kandidat i hennes omgangskrets.»

Patricia smilte –lett beiskt.

«I så fall tror jeg foreløpig mest på det første. Av den enkle grunn at været i går var regnfullt og ganske kaldt, og at det var et ubekvemt sted å streife rundt så sent på kvelden hvis man ikke hadde en god grunn til å tro at et passende mordoffer ville dukke opp. Åpenbart var det ikke en forsmådd elsker, siden Agnes Halvorsen aldri hadde latt noen elske seg. Det utelukker ikke et motiv basert på sjalusi eller ulykkelig kjærlighet. Enhver ugift kvinne som går med to leppestifter i håndvesken er opptatt av å se pen ut og kan ha vekket flere følelser enn hun selv visste. Det finnes som kjent to typer av ulykkelig kjærlighet: Den man har hatt og mistet, og den man så gjerne vil ha men aldri kan få. Selv om den første skuffelsen vanligvis er den tyngste, finnes det nok av eksempler på drap eller andre  frustrasjonsforbrytelser begått på grunn av den andre.»

Uttrykket «frustrasjonsforbrytelser» hadde jeg aldri hørt verken på politiskolen eller i mitt senere arbeid. Men jeg var for fascinert av betydningen det kunne ha for saken til å kverulere om semantikk og fagbegreper her.

«Du ser altså for deg et sjalusidrap begått av en mann som kjente Agnes Halvorsen godt, men hadde innsett at han aldri kunne få henne?»

«Ja og nei igjen. Det er mulig at det var et sjalusidrap, men sikkert er det selvsagt ikke. Hvis det altså var et sjalusidrap, behøver det dessverre heller ikke å bety at morderen kjente Agnes Halvorsen godt. Han kan være en fjernere bekjent eller endog bare en tilfeldig forbipasserende på gaten. Menn er blitt ulykkelig forelsket på mer utrolige måter enn det. Hvis morderen ikke kjente Agnes, gjenstår det unektelig å besvare et sentralt spørsmål vi allerede har vært inne på…»

Tjenestepiken kom i det samme inn med dagens dessertis. Patricia tidde midt i setningen, og smilte et lett provoserende smil mens hun smattet på den.

Jeg tenkte et lite sekund at Patricia var pen når hun smilte slik. Deretter tenkte jeg raskt tilbake på hvilke spørsmål vi hadde vært inne på, og forsøkte å fullføre setningen for henne.

«… nemlig hvordan morderen uten å kjenne Agnes, kunne vite at hun ville komme forbi der akkurat rundt ellevetiden.»

Patricia nikket forsiktig anerkjennende.

«Nettopp. Det gjelder vel å  merke bare hvis morderen ikke bare var en ukjent galning som drev rundt på leting etter et passende mordoffer. Der er vi ved de to store spørsmålene så langt: Visste morderen at Agnes ville komme? Hvis ja, hvordan kan han eller hun i så fall ha fått vite det? Vi får håpe et eller annet vitne kan ha sett gjerningsmannen. Uansett er det svært interessant hvem som visste at Agnes skulle besøke venninnen og deretter gå hjem alene på den tiden.»

Jeg lovte å følge det opp neste dag. Venninnen Nora Jensen måtte jeg uansett spørre om hvorfor hun ikke mot normalt hadde sittet ved siden av Agnes på bussen.

Patricia var uventet enig med meg i dag. Hun bemerket bare kort at det her kunne være taktisk fornuftig å spørre Nora Jensen om det første først. Deretter la hun raskt til:

«For øvrig har jeg et spørsmål til du gjerne må stille denne Nora. Forelesningene starter vel også på Menighetsfakultetet kvart over hver hele time. Da vil jeg gjerne vite akkurat når Agnes Halvorsen ankom. Hvis hun kom like etter to er alt greit. Hvis hun derimot først kom ti over to eller tolv over to, er det tross alt en del minutter hvor vi ikke vet hva hun gjorde. Det kan i så fall være mange naturlige forklaringer på det, for eksempel en kopp kaffe eller en tallerken suppe. Uansett er det vel verdt å sjekke opp når vi ellers har så lite å gå etter.»

Jeg sa meg  enig i det og noterte pliktskyldig spørsmålet på min blokk. Jeg hadde aldri gått på verken Universitetet eller Menighetsfakultetet og i farten ikke tenkt på at to-forelesningene startet kvart over to.

«Løsningen kan faktisk være så enkel som at venninnen har gjort det. Hun var godt kjent i terrenget og er lett til bens. Teknisk er det ingenting i veien for at hun kan ha gått ut like etter Agnes, løpt forbi i ly av mørket og så ventet der Agnes ble funnet. At Nora er lavere av vekst betyr ikke at hun er fysisk svakere, særlig ikke hvis hun angrep overraskende», sa jeg prøvende.

Jeg syntes selv at det hørtes mer logisk enn overbevisende ut, men Patricia nikket igjen forsiktig anerkjennende. Enten kom jeg med bedre forslag enn vanlig, eller så var hun av andre årsaker mer forsonlig innstilt nå. Jeg hadde en følelse av at det siste var tilfellet –og var usikker på om jeg egentlig likte det.

«Teknisk mulig er det definitivt. For den saks skyld har vi så langt bare Nora Jensens egne ord for at hun ikke gikk ut sammen med Agnes. Vi bør være forsiktige med å ta for gitt at det må være en mann. Undervurder aldri hva en viljesterk kvinne kan klare, selv om hun fysisk ser underlegen ut.»

Det siste kom med et nesten selvironisk lite smil, men smilet bleknet raskt bort og tonen var hele tiden gravalvorlig.

«Vi holder alle muligheter åpne. Men du tror heller ikke på den der, gjør du vel?», sa jeg.

Patricia ristet på hodet og ble plutselig alvorlig igjen.

«Jeg tror heller ikke på det. Det er to foruroligende detaljer vi foreløpig ikke har snakket om, som gjør at jeg tror vi er ute etter en annen og farligere type morder enn en sjalu venninne. Begge deler kan riktignok være avledningsmanøvrer eller forklares på ulike andre måter. Inntil videre liker jeg likevel bildet av mauren veldig dårlig, og den skjevt kneppede blusen enda dårligere.»

Jeg hørte plutselig en svak dirring i stemmen til Patricia da hun sa det siste –og så en svak skjelving i hånden da hun i det samme strakte den ut etter vinglasset sitt. Det slo meg igjen at det gjemte seg en liten nevrotiker et eller annet sted like bak hennes vanligvis så kontrollerte ytre.

Jeg sa at jeg hadde stusset over begge deler, men uten å kunne finne noen relevans for mordet hadde jeg foreløpig avskrevet begge deler enten som tilfeldigheter eller som avledningsmanøver fra morderen.

Mens jeg snakket, drakk Patricia vinglasset sitt til bunns. Etterpå satte hun det litt for hardt ned på bordet igjen. Så lente hun seg plutselig så langt fremover mot meg som rullestolen og bordets størrelse tillot. Siden jeg selv satt lent fremover var ansiktet hennes plutselig bare tre til fire desimeter unna. Jeg kjente en søt duft både av vin og parfyme –og jeg så både sinne og frykt i øynene hennes.

«Det kan, som jeg sa, også være at det er det. Men etter å ha kvalt en ung kvinne i en veikant like utenfor Oslo, vil uansett de aller fleste ønsket å komme seg vekk fra åstedet snarest mulig. Man er enten ganske følelseskald eller ganske besatt av spenning, hvis man tar seg tid til å legge et maurbilde i håndvesken til offeret. Man er enda kaldere eller enda mer besatt av spenningen hvis man i tillegg knepper først opp og så igjen blusen hennes. Selv om jeg aldri har sett Nora Jensen, kan jeg se for meg en sjalu og frustrert ung kvinne kvele en venninne. Jeg sliter imidlertid med å se for meg at hun skulle gjøre de to andre tingene etterpå. Kan du som har møtt henne se for deg det?»

Det var min tur til å bli ettertenksom og gravalvorlig. Jeg ergret meg over at jeg i løpet av en lang dag aldri hadde klart å tenke over den siden av saken som Patricia dro frem nå.

Jeg måtte etter en kort tenkepause gi henne rett. Hvis jeg kunne se for meg at Nora Jensen hadde begått drapet, kunne jeg ikke se for meg annet enn at hun umiddelbart etterpå ville løpe fra åstedet. Jeg kunne til nød akseptere at hun hadde lagt fra seg et bilde av en maur, men ikke at hun ble stående igjen der og fomle med den døde venninnens bluse. Hadde hun gjort noe slikt som en avledningsmanøver og for å gi inntrykk av at morderen var en mann, ville det dessuten vært langt mer nærliggende å la blusen være åpen enn å kneppe den igjen.

Patricia kom meg igjen uventet forsonlig i møte.

«Bra at vi er så enige i dag. Iså fall kan det også tenkes at mauren sier noe om morderens selvbilde og blusen noe om hans syn på kvinner. Skulle morderen finnes i stakkars Agnes nærmeste krets finner vi nok snart både et konkret motiv og en gjerningsmann. Hvis morderen ikke er å finne i hennes nærmeste krets er vi derimot ute i det store åpne rom, uten å ane verken hvem gjerningsmannen er eller hva slags motiv han har. Da frykter jeg alvorlig for at vi ikke bare forsøker å oppklare et svært gåtefullt mord, men også løper om kapp med døden for å redde flere liv!»

Det siste kom med en uventet intensitet. Patricia hadde ingen vinduer i biblioteket, men pekte demonstrativt mot veggen. Pekefingeren hennes skalv svakt.

Opphisselsen varte bare noen få sekunder, og hun gjorde sitt beste for å moderere seg selv etterpå.

«Beklager hvis jeg overdramatiserte, det er slett ikke meningen å legge ytterligere press på deg. Det er en ubehagelig følelse at man kan måtte løpe om kapp med døden –særlig hvis man ikke kan gå.»

Jeg tenkte at Patricia sant nok virket litt overspent i kveld. Logikken i resonnementet hennes var likevel overbevisende –og konklusjonen derfor urovekkende.

Klokken var blitt halv ni da jeg så på den igjen. Stettglassene var tømt og resten av isen hadde smeltet i skålene på begge sider av bordet. Leppene til Patricia var rødere enn jeg husket dem fra tidligere, og hun befant seg knapt en armlengde unna. Men samtalen hadde vært alvorlig, og det kjentes i hvert fall for meg som om den etterlot oss begge i en alvorlig sinnsstemning.  Jeg sa derfor at det kanskje var mye annet vi også burde snakket om i dag, men at vi slik situasjonen var blitt, nå burde holde fokus på etterforskningen.

Patricia sa seg til min lettelse raskt enig i det, og la til at jeg bare måtte ringe når jeg så hvordan morgendagen utviklet seg. Jeg lovte å ringe henne uansett, og gikk rundt bordet for å gi henne en klem før jeg snudde mot døren.

«Jeg håper din etterforskning i morgen vil finne et motiv og en morder i Agnes Halvorsens nærmeste krets», sa Patricia idet jeg snudde meg for å gå. Det hørtes imidlertid ikke ut som hun trodde at det ville skje. Det forsto jeg godt, siden jeg ikke lenger trodde på den muligheten selv heller.

X

Jeg var usikker på hvordan den første natten og dagen i mitt nye liv som morder ville bli, hvis jeg kom meg unna.

Hittil har det gått aldeles utmerket. Jeg sovnet litt senere enn vanlig i går. Men jeg sov godt i natt, våknet på første forsøk fra vekkerklokken, og gjennomførte arbeidsdagen som planlagt. Jeg kjenner meg opplagt, ja nesten oppglødd. Spenningen fra i går er blitt sittende i kroppen. Den boblet opp da jeg hørte på radionyhetene at en ung kvinne var funnet død like ved Hovseter, og at politiet etterforsket det som et «mistenkelig dødsfall». Kringkastingen snakker om meg i dag. Imorgen vil jeg også bli omtalt i alle de store avisene. Jeg bestemmer over liv og død for andre mennesker. Titusener, kanskje hundretusener av mennesker over hele landet, lurer på hvem jeg er.

Politiet etterlyste samtidig vitner fra i går kveld. Det tyder vel på at de bokstavelig talt står på bar bakke. Skulle likt å vite hvor store styrker de har satt inn i etterforskningen, og hvor mye de har forstått i dag. Kveldsnyhetene på radio opplyste at pressemeldingen var underskrevet av førstebetjent Kolbjørn Kristiansen, og man «erfarte» at han selv ledet etterforskningen.

Det kom ikke så uventet. Jeg leste om ham igjen i Aftenposten forrige uke. Avisen kalte denne Kolbjørn Kristiansen «Oslopolitiets unge ledestjerne», og skrev at han i samsvar med sitt tilnavn «K2» var en mann for de store høyder. Isamtlige av hans tidligere mordsaker har etterforskningen vært avsluttet og de skyldige avslørt i løpet av to uker. Vi får se om ikke jeg holder lenger. Det vil i så fall kjennes som en triumf, selv om jeg skulle bli avslørt til slutt. For øvrig har jeg også hørt folk spekulere i om ikke tilnavnet K2 egentlig henspiller på at det er ganske luftig i toppetasjen hans.

Når jeg tenker tilbake på mordet føler jeg ingen anger, bare tilfredsstillelse. Jeg har fortsatt ingen slags sympati med Agnes. Hun var en av vår tids altfor mange unyttige og egoistiske unge kvinner. Hun ville prioritere egen karriere foran å sette til verden barn, og ville ikke underkaste seg noen mann. Det hadde jeg med egne ører hørt henne si. Hun sa det ikke til meg, og trodde nok ikke jeg hørte hva hun sa. Igjen undervurderte hun meg; og igjen forsto jeg mer enn noen ante.

Det eneste jeg har angret på i dag, var det med blusen. Det var et avvik fra planen. Etter å ha konstatert at hun var død, la jeg som planlagt mauren i vesken hennes. Men da jeg så henne ligge der livløs ved mine føtter, fikk jeg plutselig en innskytelse om at hun nå skulle få vise meg disse brystene hun aldri hadde villet vise noen mann mens hun hadde sjansen. Derfor kneppet jeg på spontan innskytelse opp blusen hennes. Jeg vurderte aldri å dra opp skjørtet eller trekke ned trusen hennes, selv om det bare ville tatt noen få sekunder. Det hadde kjentes uverdig og vulgært. Men brystene hennes var rene og vakre. Jeg angret et øyeblikk nesten på å ha drept henne da jeg så dem, men visste jo godt at jeg aldri ville fått sett dem hvis hun hadde fått leve. Jeg ble stående og se på dem et lite øyeblikk. Etterpå kneppet jeg igjen blusen hennes og gikk ut i kveldsmørket.

Episoden med blusen tok neppe mer enn et halvt minutt og det ga en ny spenningstopp å stå der i veikanten med en kvinne jeg hadde drept mellom hendene. Det var likevel dumdristig. Faren for å bli sett økte for hvert sekund, selv om jeg verken kunne se eller høre noen selv. Det er viktig å lære av sine feil. Jeg skal ikke gjøre den feilen igjen.

Ellers gikk alt greit og som planlagt. Jeg kan si meg meget fornøyd med både planlegging og gjennomføring av mitt første mord. Forbipasserende eller fastboende kan lett legge merke til en ukjent bil som står parkert. Både sjåføren og medpassasjerer kan dagen etter huske en mann som i en sen kveldstime gikk på en kveldsbuss like ved åstedet for et drap. Men knapt noen legger merke til en forbipasserende mann som i kveldsmørket går rolig langs veikanten. Enda færre kan dagen etter gi noen god beskrivelse av ham, særlig når han er iført  regnfrakk og skjerf. Jeg fortsatte rolig fremover i den retningen Agnes hadde gått. Jeg følte meg trygg da jeg hadde gått ti minutter før jeg passerte noen, men gikk likevel rolig videre i en halv time til. Jeg var flere kilometer unna åstedet før jeg gikk på en trikk hjem.

Jeg kan jo ikke utelukke at et eller annet, tross min gode planlegging, har gått galt. En av bilistene som kjørte forbi kan ha sett meg godt nok til å gi et signalement, eller ha kjent meg igjen fra et eller annet sted. Jeg kan også ha etterlatt meg et eller annet slags teknisk spor som jeg ikke selv la merke til.

Jeg har hele kvelden vært forberedt på at politiet skulle komme på døren her. Blodtrykket steg raskt da det uventet banket på tidligere i kveld. Det var bare en idiot av en forsikringsagent, som stotrende forsøkte å få meg til å kjøpe ny innboforsikring. Jeg slo døren igjen i ansiktet på ham, og tok straks pulsen på meg selv. Den var over 150. Nå, som jeg sitter helt avslappet i stuen med et kakestykke og en kaffekopp, er den fortsatt nesten 100. Det er foreløpig en ny spenning og ingen store bivirkninger ved mitt nye liv som morder.

Jeg har bevisst valgt meg mauren som symbol, men i dag har jeg følt meg mer som en bjørn: Sterk, vill og mektig –en som alle mindre dyr frykter og respekterer. Jeg husker at morfar en gang i mine tidlige barneår fortalte meg at de fleste bjørner holder seg unna mennesker. En bjørn som har fått smaken på menneskeblod mister imidlertid respekten for mennesker og kan fort komme til å angripe igjen, sa morfar. En slik bjørn kalles slagbjørn. Jeg er nå blitt en slags menneskelig slagbjørn. Jeg har mistet respekten for andre menneskers liv og har fått smak på spenningen ved å angripe dem. Det kjennes som en tørst, nesten som en drift eller et instinkt, at jeg snart må angripe et menneske igjen.

Dette ble kort sagt en rolig fridag i mitt nye liv som morder. Morgendagen er en ny arbeidsdag og blir nok ganske annerledes. Jeg har maur nummer to festet med en teipbit mellom side 166 og 167 i et leksikon, slik at politiet ikke skal finne den hvis de mot formodning skulle komme innom her sent i kveld eller i morgen. Gjør de det, er jeg tydeligvis under oppsikt, og da får jeg holde meg i ro noen dager til. Kommer de ikke skal maur nummer to brukes i morgen kveld. Jeg vet hvordan hun ser ut og hvor hun har tenkt å gå.      

XI

Klokken var ti over elleve. Jeg hadde sett Kveldsnytt, og deretter slått av fjernsynet. NRK nøyde seg foreløpig med en opplesning av pressemeldingen min mot slutten av sendingen.

Jeg var fullt forberedt på at avisene i morgen ville gi saken mer spalteplass, og at oppmerksomheten ville øke når vi måtte gå ut med at kvinnen var blitt drept. Patricias ord om faren for et nytt drap svirret i hodet og bekymret meg langt mer enn kommende presseoppslag. Jeg ble sittende i sofaen og tenke over gårsdagens og dagens opplevelser igjen og igjen, men uten å komme på noen nye ledetråder som kunne føre meg frem til morderen.

Sakens store spørsmål sto stadig klarere for meg, men svarene forble frustrerende nok like uklare. Det var usikkert om morderen hadde ventet på Agnes Halvorsen fordi han visste at hun ville komme, eller om han bare tilfeldig hadde støtt på henne som et passende offer. Det første virket mest sannsynlig. Hvordan morderen i så fall kjente sitt offers bevegelsesmønster, forble i så fall like mystisk.

Som så ofte når jeg sto fast, det være seg med en mordetterforskning eller i privatlivet, ble jeg like før sengetid stående og se ut av stuevinduet noen minutter.

Min forrige mordsak, som også hadde utløst et stort skifte i mitt privatliv, hadde startet med at en ung gutt på en gammel rød samvirkelagsykkel kom tråkkende opp mot huset her en lørdagskveld for noen få uker siden. Gutten på den røde sykkelen var selv død nå. Dette var en vanlig udramatisk tirsdagskveld utenfor mitt hjem på Hegdehaugen. De fleste lysene var alt slukket for kvelden, både i denne oppgangen og de tilstøtende bygårdene.

Plutselig ble jeg stående og stirre. Nederst ved oppkjørselen var det dukket opp en ung kvinne med en tykk bok klemt under armen. Hun gikk målbevisst rett mot huset jeg bodde i. Jeg ble stående som fortryllet og se ned på henne.

Sjokket varte ikke lenge. Jeg så få sekunder senere at kvinnen selvsagt ikke var min tidligere forlovede Miriam. Denne kvinnen var høyere, og leste tydeligvis ikke bøker mens hun gikk. Jeg forsto sammenhengen idet hun stoppet og ringte på dørtelefonen. Det kom ingen lyd fra min ringeklokke, men derimot en svak lyd fra leiligheten til venstre for meg. Den minnet meg på at jeg hadde hilst på denne kvinnen i gangen et par dager tidligere, da naboen fant tiden og anledningen passende for å introdusere sin nye kjæreste. Navnet hennes husket jeg i farten ikke; navnene på min nabos kjærester har en tendens til å skifte raskt. Denne var faktisk mye nærmere 30 enn 20, og bokhandler i stedet for student. Jeg hadde ikke oppfattet henne som spesielt pen, og følte ingen sjalusi mot min nabo på grunn av henne. Hun ble likevel nå, uten å ane det selv, en ubehagelig påminnelse om kvinnen som hadde brukt å besøke meg her.

Jeg hadde levert de få sakene Miriam hadde hatt stående her til hennes nabo i studentbyen for ti dager siden. Samtidig hadde jeg da fått høre at Miriam skulle skrives ut fra sykehuset dagen etter og at hun håpet å rekke vårens eksamener på universitetet. Visstnok var de fysiske skadene hun ble påført under min siste mordsak leget. Hvordan det var med eventuelle psykiske skader visste jeg ikke noe om. Etter vår avskjed på sykehuset hadde det for meg kjentes feil å ta kontakt. Jeg hadde ikke hørt noe fra henne, og derfor tatt for gitt at hun ikke ønsket å snakke mer med meg. Synet av naboens nye kjæreste var likevel nok til å bringe frem minnene.

Det var som om en demning brast, og minnebildene strømmet ukontrollerte noen minutter. Jeg husket plutselig mitt første møte med Miriam –da jeg stoppet henne mens hun gikk over et lyskryss i Oslo med nesen begravet i en bok. Jeg husket vårt siste møte, da hun liggende i sin seng på Rikshospitalet sa at hun måtte leve med minnene fra min siste mordetterforskning –og at jeg måtte leve uten henne. Mellom disse to så jeg for meg utallige andre bilder fra møter med våre foreldre, fra restaurantmiddager ute på byen, men fremfor alt fra leiligheten her. Det var bare en måned siden forrige gang hun overnattet her sammen med meg. Jeg husket den kvelden og natten i detaljer nå, selv om jeg slett ikke ønsket det.

Klokken var plutselig ti på tolv neste gang jeg så på den. Jeg nærmest rømte inn på soverommet noen minutter etterpå.

Kroppen kjentes trøtt, men hodet var fortsatt altfor opplagt til at jeg klarte å sove. Snudde jeg hodet innover mot veggen, så jeg for meg Miriam slik hun hadde brukt å ligge her ved siden av meg. Den uventede sinnsbevegelsen roet seg gradvis da jeg la meg med blikket vendt mot veggen, og samtidig forsøkte å vri tankene tilbake mot mordetterforskningen og Patricia.  Da jeg sovnet like før klokken ett, ble Miriams ansikt både det siste jeg så for meg i våken tilstand og det første som hjemsøkte meg i drømme.

